
Ons manier waarop die konstruksie van enige dak makliker, 
vinniger, doeltreffender en meer ekonomies geskied. 

M.V. Houtprodukte—die grootste vervaardigers van lamelhout 

in die Suidelike Halfrond—bied u 'n volledige dakkonstruksiediens 
waardeur kappe, balke, dwarsbalke, ens. vooraf vervaardig word 
volgens enige afmetings en konstruksievorm en betyds op die 
perseel afgelewer en/of opgerig word. 

Die dakkonstruksiediens wat gratis advies en beplanning insluit, 
is volgens die GANG-NAIL-KAPSTELSEL — kappe waarvan dié 
sterkte-eienskappe alle plaaslike bouvereistes oortref. 

GRATIS kosteberekening van 

oprigting as dit verlang word. 

in tyd, arbeid, vermorsing, ongerief-op-die-perseel en foute. Enu 
weet waar u staan met presiese kosteberekening. Geen verdere 
“versteekte kostes nie. 
U sal vind u wins en besparing is ingebou. 

Met die jongste eendaagse sitting van die 
Algemene Kerkvergadering om te besin oor die 
aanstaande nuwe gesangboek was daar uit die aard 
van die saak te min tyd om deeglik te besin, om 
verskilpunte goed onder die oë te sien en probleme 
uit te stryk. Op besware sowel as op nuwe voor- 
stelle kon nie na behore ingegaan word nie. Een so 
'n geval is dié van die grootte van die nuwe boek en 
die getal gesange wat daarin opgeneem gaan word. 

Op die beswaar daar uitgespreek dat die nuwe 
gesangboek te groot en gevolglik te duur vir baie 
lidmate sal uitkom, is, sover my herinnering gaan, 
geen aandag aan gegee nie. In antwoord op die 
gemaakte stelling dat die getal gesange wat op- 
geneem gaan word te groot sal wees en dat baie 
nooit gebruik sal word nie, is deur een van die lede 
van die komitee, wat met die taak van die nuwe 
gesangboek belas is, geantwoord, dat die kerk 'n 
rykdom van gesange nodig het om die Here te loof. 
Na my oordeel moet egter die rykdom van die ge- 
sange nie lê in die groot getal nie, maar in die rykdom 
van die inhoud. Dit laat my dink aan ,die ydele 
herhaling van woorde soos die heidene” wat dink 
dat hulle deur hul baie woorde verhoor sal word, 
waarteen ons Here gewaarsku het in Mat. 6:7. 

Op die Algemene Vergadering is die gedagte 
uitgespreek dat daar seker veilig gekonstateer kan 
word, dat van die 150 psalms seker nie meer as 100 
ooit gesing word nie en van die 192 gesange ook 
seker nie meer as 100 nie. Waarom dan so baie? 
En nou word die gesange se getal nog ongeveer 
verdubbel! Daar was ook op die Algemene Kerk- 
vergadering nog een argument ten gunste van 'n 
groot getal en dit was dat ons medewerkende 
,susterskerk' die baie gesange verlang. 

Ek is wel vir 'n goeie groot verskeidenheid 
psalms en gesange om die lof en eer en grootheid 
en heerlikheid van ons God en Vader, van ons Here 
en Verlosser en van ons Trooster te besing, maar 
dan alleen van psalms en liedere wat gebruik sal 
word. 

Van die psalms is daar ook 'n hele getal wat 
sekerlik in geen gemeente van geeneen van ons 
psalmsingende kerke ooit gesing word nie. Nou 
waarom dan hulle insluit in ons bundel? Ons noem 
'n paar voorbeelde. Watter gemeente sing ooit al die 
verse van die sogenaamde ,,vloekpsalms” dit wil sê 
psalms waarin woorde van vervloeking oor teen- 
standers, ,,werkers van ongeregtigheid” en geniep- 
sige spotters uitgespreek word? Ons verwys hier 
na byvoorbeeld Ps. 35, 69, 109 en na die volaende 
verse in die onderskeie psalms: Ps. 35:4-8, 69:23-29; 
109:9-14. 

Prof. B. Gemser haal in sy kommentaar oor die 
Psalms in die serie ,.Tekst en Uitleg” prof. Delitzsch 
met instemming aan, dat in hierdie verse die gees 
van Elia spreek, wat volgens Lukas 9:55 nie die gees 
van die Seun van die mens en van die Nuwe Testa- 
ment is nie. 

Hierdie psalms het wyle prof. J. D. du Toit goed 
en getrou weergegee. As voorbeeld van die beryming 
van hierdie sogenaamde ,,vloekpsalms'” noem ons 
Psalm 35:2: 


,Beskaam hul in hulle trootse waan, 
wat wreed my na die lewe staan! 
Laat hulle wyk in onvermoë 

wat net my onheil het voor oë! 

Laat hul soos kaf word voor die wind! 
Die Engel Gods laat Hy hul vind, 
verstrooi, verjaag op donker pad. 

En maak dit voor hul voete glad.” 


en ook Psalm 109:4: 


,Geen helper moet hom help in nood 
geeneen hom ooit ontferm 

wanneer sy wese, arm en bloot, 

in bitter smarte kerm. 

Laat niemand op sy nakroos ag, 
maar wil hul, stam en telg, 

reeds in die volgende geslag 

met naam en al verdelg.” 


Watter leraar het ooit behoefte daaraan om dit 
te laat sing? 

Het die Nuwe Testamentiese gemeente nog 
behoefte om uit die psalmboek te sing van Moab 
en Edom, en Filistéa, en van Baël-Peors, soos dit 
berym is in psalms 106:12 en 108:3? Hier moet 
rekening daarmee gehou word, dat hier gespreek 
word in 'n ander tyd en omgewing as wat ons ken, 
en dat onse Heer gesê het: ,,Seën die wat vir julle 
vervloek ...” (Mat. 5:43, 44.) - 

Maar al die jare der jare word dergelike verse 
in ons psalmbundel gehandhaaf en nou word vir nog 
veel meer gesange gepliet, wat wel nie die felheid 
van bogenoemde voorbeelde van Oosterse hartstog 
adem nie maar waarvan sommige as minder goed 
nie aan hoë standaarde beantwoord nie en nie 
gebruik gaan word nie. 


My vraag is: As die N.G. broeders al dié 372 
gesange wil handhaaf, is dit nodig dat ons kerk ook 
almal moet handhaaf, al is 'n sekere getal net ballas? 

Daar is gewys op gesamentlike dienste en dan 
sou een boek nodig wees. Maar met dergelike 
dienste is daar geen moeilikheid met ons Gerefor- 
meerdes wat geen gesange sing nie, waarom sal dit 
dan met ons wees as ons minder gesange as ons 
N.G. broeders het? 

Om al hierdie en nog meer redes hier nie almal 
genoem nie, pleit ek vir 'n kleiner nuwe gesangboek. 

'n Aparte boek vir die Hervormde Kerk sal, so 
word gesê, te duur kos wat die setwerk betref, maar 
sal die groot gesangboek van 372 gesange dan nie 
ook te duur wees nie? 

Joh. Dreyer 











BARTHOLOMEUSNAG 


Lees 1 Petrus 4:1-19 
Teks 1 Petrus 4:12 en 13 


Geliefdes, verbaas julle nie oor 
die vuurgloed van vervolging on- 
der julle wat tot julle beproewing 
dien, asof iets vreemds oor julle 
kom nie; 

maar namate julle gemeenskap 
het aan die lyde van Christus, 
moet julle bly wees, sodat julle 
ook in die openbaring van sy 
heerlikheid met blydskap kan 
jubel. 


Op 24 Augustus herdenk ons kerk 
weer die moord op duisende Hugenote 
op Bartholomeusnag 24 Augustus 1572. 
Hierdie Hugenote het met hulle bloed 
getuig vir die geloof waarin hulle ge- 
staan het en waarvan hulle nie afstand 
wou doen nie. Die stryd en standvas- 
tigheid van geloofsgenote in 'n vorige 
eeu en deur die geskiedenis kom weer 
in ons gesigsveld. Maar daarmee saam 
kom ook die herinnering daaraan dat 
lyding en vervolging vanweë die geloof 
in Jesus Christus nie iets vreemds aan 
die geloof en die kerk is nie. Dwarsdeur 
die eeue heen is gelowiges, soos die 
Hugenote, vervolg en aan lyding on- 
derwerp omdat hulle die geloof nie 
wou aflê en Jesus Christus verloën nie. 
Maar die Heer van die kerk het by her- 
haling dit voorspel en die kerk daar- 
voor voorberei. Die apostels het in hulle 
nagelate briewe voortdurend met hier- 
die werklikheid rekening gehou en die 
christene aangemoedig en aangespoor 
om nie vir vervolging en lyding terug 
te deins en daarvoor weg te vlug nie. 
Nee, hulle moet moedig en met vaste 
vertroue op God, die lyding aanvaar 
as 'n onlosmaaklike deel van die geloof 
in Jesus Christus, die Gekruisigde. 


Die apostel Petrus skryf aan chris- 
tene wat kort gelede uit die heidendom 
tot die kerk toegetree het. Die heerlike 
erfenis van die gelowiges val hulle nie 
te beurt nie, maar lyding en vervolging 
word hulle deel. Hulle word beledig oor 
hulle geloof en vervolging lê voor die 
deur omdat hulle nie meer wil mee- 
doen aan die heidense sondelewe nie. 
Hieroor is hulle verbaas en kan nie be- 
gryp waarom dit nou gebeur nie. 


Die apostel spreek die gelowiges met 
hartlikheid en teerheid aan as geliefdes 
en stel hulle gerus dat hierdie verdruk- 
king wat hulle belewe, hulle nie moet 
verras of ontstel nie, want lyding is iets 
eie aan die geloof in Jesus Christus. 
Wie sy Naam bely voor die mense 
moet weet dat dit lyding sal meebring. 
Die gelowiges ly omdat hulle deel van 
die kerk van Jesus Christus is, omdat 
hulle aan Hom behoort. Solank hulle 
getrou aan Hom bly en hulle roeping 
vervul, sal die wêreld hulle nie met rus 
laat nie. Die Woord wat die kerk dra 
stel elke mens onvermydelik voor 'n 
keuse en dwing hom tot 'n keuse — 
dwing hom tot 'n beslissing. Wie nie 
vir Christus is nie is teen Hom. Alleen 
'n verwêreldlikte kerk en gelowige kan 
verwag om vrede met die wêreld te 
vind en erkenning van hom te ontvang. 
Die kinders van die lig sal egter nooit 
vrede kan sluit met die kinders van die 
duisternis nie. 


EE EE EE RR Aa IT 


DS. J. J. P. MOLLER 
EER EE ma N 


Hierdie lyding en vervolging is vir 
die gelowiges egter nie sinloos en doel- 
loos asof God sy kinders maar aan die 
wêreld uitlewer soos skape wat weer- 
loos ter slagting staan, om hulle te ver- 
trap en te martel nie. Nee, die lyding 
van die gelowiges het 'n opbouende 
betekenis in die heilsplan van God en 
in die lewe van die kerk van Jesus 
Christus. Deur die lyding en kruisdood 
van Christus is die gelowiges verlos 
van die mag van die sonde en die dood 
en deur lyding word hulle gelouter met 
die oog op die ewige lewe in heerlik- 
heid en onverganklikheid in die konink- 
ryk van die hemele. Die lyding brand 
Soos vuur die onsuiwerheid, wat nog 
in hulle oorgebly het, weg. Die vervol- 
ging toets en beproef die wat aan 
Christus behoort of hulle die oue mens 
met sy begeerlikhede gekruisig het en 
inderdaad nuwe skepsele in Christus 
geword het — of hulle op God alleen 
hoop en vertrou en die heiligmaking tot 
volle wasdom kom en uiting vind in 'n 
lewe in opregtheid en dankbaarheid 
voor die aangesig van God. Lyding en 
verdrukking suiwer die swakhede en 
tekortkominge uit en die kinders van 
God leer gehoorsaamheid en word vol- 
maak deur wat hulle ly (Hebr. 5:8 en 9). 


Die lyding en vervolging breek egter 
nie na willekeur of na die wil van die 
wêreld oor die gelowiges los nie. Nee 
God laat dit toe as Hy dit nodig ag met 
die oog op die saligheid van sy erf- 
gename in Christus. Met die weder- 
koms van Jesus Christus sal die be- 
proefdheid van die vervolgde gelowiges 
strek tot lof en eer en heerlikheid van 
sy heilige Naam (1 Petrus 1:6 en 7). 
In hierdie lyding bly God aan sy eie 
getrou en skenk hulle die genade en 
krag om wat Hy oor hulle toelaat te 
kan dra en staande te bly (1 Kor. 
10:13). Sy genade is vir die gelowiges 
genoeg, al gaan hulle in die dal van 
doodskaduwee. (II Kor. 12:9.) 


Die apostel Petrus berei die gelowi- 
ges daarop voor om. die vervolging en 
lyding nie as iets vreemds aan die ge- 
loof of as iets ongehoords te beskou 
nie maar te lewe met die wete dat 
geloof in Christus en lyding, en bely- 
denis van sy Naam en vervolging on- 
afskeibaar van mekaar is. God skenk 
aan hulle die krag en genade om op- 
bouend te kan lei en deur hulle lyding 
gemeenskap te verkry aan die lyde van 
Christus. Die Woord van God verkon- 
dig aan die lydende kinders van God 
dat daar 'n noue verband tussen hulle 
lyding en die lyding van die Heer van 
die kerk, Jesus Christus, is. Daar be- 
staan 'n verborge samehang tussen sy 
lyding en hulle lyding (1 Petr. 2:21, 
Kol. 1:24). Die christene ly nie in een- 
saamheid en verlatenheid nie maar in 
gemeenskap met Christus en ter wille 
van Hom word die genade aan hulle 
geskenk om nie alleen in Hom te glo 
nie maar ook vir Hom te ly as 'n offer 
tot sy eer in hierdie wêreld. Filip. 1:29). 
Die gelowiges moet daarom nie wan- 
hopig word as die lyding en vervolging 
hewiger word asof dit 'n uitsiglose en 
neerdrukkende lyding is nie, maar hulle 
moet bly en verheug wees want daar- 
deur word hulle gelouter en bring so 'n 
offer aan God tot sy eer. Hulle moet 
ook bly en verheug wees omdat die 
lyding reeds die teken daarvan is dat 
die heerlikheid, waarna hulle so ver- 
lang, hulle deel in Christus geword het. 


Wie saam met Christus ly sal ook 
saam met Christus verheerlik word 
(Rom. 8:17). Die lyding van die teen- 

Van Dawid staan daar dat ,,hy ont- 
slaap het, nadat hy sy eie geslag vol- 
gens die raad van God gedien het, en 
is by sy vaders weggelê” (Hand. 
13:36). 

Hierdie woord laat my dink aan broer 
Theuns. Hy het 'n vol lewe van diens 
gehad met 'n nimmereindigende ywer 
en 'n groot belangstelling in die aan- 
geleenthede van kerk en volk en met 
goeie, merkwaardige mensverhoudings. 

In ons vorige uitgawe het ek aange- 
kondig dat ek in hierdie uitgawe meer 
persoonlike interessanthede in sy lewe 
na vore gaan bring. Hier volg dan een 
en ander. 


WYLE DS. 


THEUNS DREYER 


Hy (en ek) is gebore op die plaas 
Leeupoort omtrent halfpad tussen Foch- 
ville en Libanon in die Losbergse wê- 
reld ongeveer tien maande voor die 
tweede Vryheidsoorlog. Die eerste jaar 
van die oorlog het die gesin sonder 
ons vader en oudste broer, wat op 
kommando was aan die wesgrens, on- 
der die sorg van ons energieke moeder 
op die plaas gebly. Na die tragedie by 
Paardeberg en die opmars van die 
vyandelike leër na Pretoria en die ge- 
vangeneming van die boeregesinne, 
sowel as die swartaarde beleid van die 
vyand, was die verblyf op Leeupoort 
nie meer veilig nie. Toe het die ronds- 


werf van die vlugtende vroue, wat 
doodsbang vir die konsentrasiekampe 
van die vyand was, begin. Ons moeder 
wat met haar deursig, haar bekwaam- 
heid, haar ywer die leidende figuur van 
die vlugtelinge geword het, hulle ,dok- 
ter", hulle verpleegster, hulle trooster 
en raadgeefster kon weinig aandag gee 
aan die tweelingbabas. Elkeen het 'n 
suster gekry om hom te versorg. Hulle 
name word met groot dankbaarheid ge- 
noem. Sy ,tweede moeder' was suster 
Lettie, nou mevrou Muller, myne was 
suster Lenie, nou mevrou Oosthuizen., 


[7] Na volgende bladsy 

G Vervolg van vorige bladsy 


woordige tyd kan ook nie opweeg teen 
die heerlikheid wat aan die uitverko- 
renes van God geskenk sal word nie. 
(Rom. 8:18.) Hulle kan daarom met 
blydskap en vreugde, in vertroue op 
Jesus Christus uitsien na en wag op 
die wederkoms. Met die wederkoms 
sa! die heerlikheid vir hulle ontsluit 
word en sal hulle kan jubel oor die 
voortreflike erfenis wat God in die 
hemele vir hulle bewaar het. (1 Petrus 
1:5.) 


Die apostel Petrus sluit die brief af 
met 'n belofte en bede: 


“En mag die God van alle 
genade self, wat ons geroep het 
tot sy ewige heerlikheid in 
Jesus Christus, nadat ons 'n 
kort tydjie gely het, julle vol- 
maak, bevestig, versterk en 
grondves! Aan Hom die heerlik- 
heid en die krag tot in alle 
ewigheid! Amen.” 


(1 Petr. 5:10 en 11.) 


Die gelowiges in Klein-Asië moet ook 
nie dink dat die vervolging, as uiting 
van die woede van die satan teen die 
kerk wat in Christus glo en sy Naam 
bely, hulle aileen tref nie. Dit tref die 
hele kerk. Saam met die hele kerk moet 
hulle nou die goeie stryd stry en weer- 
stand bied. Hulle moet vasstaan en nie 
twyfel nie. As burgers van 'n ander 
vaderland moet hulle waardig lewe en 
God verheerlik met 'n gelowige en reg- 


skape lewenswandel nieteenstaande die 
aanslae van die satan en te midde van 
'n heidense en sondige wêreld, 


Die huidige wêreldtoestand voorspel 
niks goeds vir die kerk nie. Wanneer 
die posisie van die kerk in die wêreld 
in oënskou geneem word, dring die 
werklikheid van moontlike vervolging 
in die toekoms, ook hier in Suid-Afrika, 
hom wesenlik aan ons op. Soos in die 
dae van die apostel Petrus raak die 
wêreld erg onthuts omdat die kerk hom 
nie wil laat verlei om mee te doen aan 
die goddelose lewe in sonde nie. Die- 
gene wat die waarheid van die Woord 
van God verruil het vir die leuen van 
die wêreld, is ook vererg en ontstoke 
omdat die ware kerk nie wil toegee en 
saamwerk in die onheilige bondgenoot- 
skap met die magte van ons tyd nie. 
Die toestand van die kerk in sommige 
lande in die weste is ook gehawend 
en treurig. Hierdie mense skep die in- 
druk dat hulle moeg geword het om 
gelowig te wees en nou avontuur soek 
in die wêreld. Die moegheid het hulle 
baie kompromieë laat aangaan met die 
hoop op iets nuuts. Maar hulle eersge- 
boortereg is daarmee heen. ' 


Wanneer die vuurgloed van vervol- 
ging die kerk tref, moet dit ons ook nie 
verras of verbaas nie. Dwarsdeur die 
eeue is dit nog 'n wesenlike bestand- 
deel van die geloof. Hoeveel van ons 
die hitte en gloed van die lyding te 
warm sal vind en die vervolging as 'n 
vreemde verskynsel in ontsteltenis sal 
begroet, sal die tyd uitwys. In ons eie 
midde, in elke gemeente, is diegene 
wat die geloof verwaarloos en vrede 
probeer sluit met die wêreld en sy be- 
ginsels. Die eredienste word nie by- 

gewoon nie, die sakramente word nie 
gebruik nie, nee hierdie opoffering is te 
groot om 'n aflegging van die dinge van 
die wêreld te vra. Die lees en oor- 
denking van die Bybel en die onder- 
houding van die gebed is te oninteres- 
sant en tydrowend. 'n Mens kan tog 
immers God ook dien sonder om dit 
alles te onderhou en hulle sal die ere- 
dienste bywoon sodra hulle die be- 
hoefte daaraan voel. Hierdie lidmate, 
wat nie warm of koud is nie, gaan met 
'n verdorde geloof die hitte en gloed 
van lyding en vervolging tegemoet en 
die oordeel aan die einde. Die kerk bly 
net mooi praat en smeek maar die 
werklike daad van ernstige verhouding, 
die tug, bly agterweë. Deur die tug 
moet hulle afgesonder word om Jesus 
Christus weer opnuut aan hulle te ver- 
kondig. Die kerk kan seer seker nie in 
tye soos die waarin ons leef, die enig- 
ste geneesmiddel wat God aan hom 
gegee het, weerhou van diegene wat 
dit ernstig nodig het nie. Veral ook nie 
waar die kerk bely dat die uit oefening 
van die tug 'n merkteken van die ware 
kerk is nie. 


Die kinders van God wat in die hitte 
van die dag en die koue van die nag 
reeds die goeie stryd gestry het, sal 
weet wanneer die moeitevolle uur ook 
gekom het om op die wyse deelgenote 
te word van die lyding van Christus 
met die blye hoop en verwagting om 
ook eenmaal deel te hê aan die heerlik- 
heid, wat ontsluit sal word met die 
wederkoms van Christus. Met vreugde 
sal hulle die offer bring om vir Chris- 
tus te ly en in 'n sondige wêreld in 
opregtheid en dankbaarheid te lewe. 


Amen. 


Die eerste skool was die plaasskool 
op Leeupoort. Theuns was toe altyd 
met 'n paar punte my voor en as ons 
resies hardloop dan was hy 'n hanetree 
voor my. Met ons hoërskoolloopbaan 
op Potchefstroom het hy swaarder 
masels gehad as ek met die gevolg dat 
die rolle toe omgedraai is en ek 'n 
bietjie voor was. 


'n Merkwaardige opvallendheid is dat 
broer Theuns altyd as ons loop of sit 
aan my linkerhand plek ingeneem het, 
en dit nie opsetlik nie, maar as van- 
self. Moontlik hou dit verband met ons 
voorgeboortelike posisie. Ook op al 
ons foto's het hy as vanself sy plek in- 
geneem. Meer kere is ons name met 
foto-onderskrifte verkeerd aangegee, 
maar ons twee het altyd geweet, ook 
in die geval waar onsself nie onder- 
skeid in die gesigte kon sien nie, wie 
is wie deur net te kyk wie sit regs en 
wie links. 


Op universiteit het ons elkeen 'n 
aparte kamer gekry, maar ons het van 


Die laaste foto van ds. Theuns Dreyer. 





is 


Op die treetjies voor die Senaatsaal staan v.l.n.r. mnr. Duncan Mongie (28) en sy 





broer Clive, wat saam al agt jaar posbestellers by die Parlement is en ds. J. G. M 

Dreyer (links agter) en sy broer, sen. T. F. J. Dreyer (68). Die tweelingsusters is 

mej. Anna Gouws (20), 'n telefoniste by die Parlement, en regs op die punt mel. 
Ella Gouws, 'n telefoniste by die Hoofposkantoor. 


een die gesamentlike slaapkamer en 
van die ander die gesamentlike stu- 
deerkamer gemaak tot die laaste ses 
maande voor ons eindeksamen om op 
die wyse mekaar bietjie ,,af te sterwe” 
met die oog op die skeiding na be- 
roepsaanvaarding. 


Met eksamens het dit meer kere ge- 
beur, dat ons uit dieselfde getal vrae 
dieselfde keuse maak om te beant- 
woord en dieselfde keuse maak in die 
volgorde van die vrae wat beantwoord 
moes word met die gevolg dat prof. 
Mac Fadjen, die professor in wysbe- 
geerte gesê het: Julle twee is nie alleen 
uiterlik nie, maar ook innerlik eners. 
Die verskille wat later gekom het was 
as gevolg van buite-omstandighede na 
ons uitmekaar gegaan het na beroeps- 
aanvaarding. 


Toe ons in twee, destyds nog aan- 
grensende gemeentes, naamlik Stander- 
ton en Heidelberg, gewerk het, het dit 
gebeur dat ons sonder om van mekaar 
se buitediensreëlings te weet, in skool- 
geboue weerskante van die gemeente- 
like grens gepreek het oor dieselfde 
teks en volgens een ouderling, wat 
albei dienste, wat die een Sondag na 


Foto Die Burger 


die ander was, bygewoon het, was die 
strekking en uitwerking van die teks 
dieselfde. 


Toe hy later as kapelaan met die be- 
reiking van die ouderdomsgrens moes 
aftree en toe senator geword het, het 
die verwarring tussen ons twee voort- 
geduur tot in die parlementsgebou. 
Daar het hy, soos orals waar hy ge- 
kom en gewerk het, 'n groot vriende- 
kring onder ,,hoog en laag” opgebou 
en as ek daar kom dan word ek hot en 
haar as senator aangespreek, terwyl ek 
maar net en maar liefs net 'n dominee 
is. 


Maar een keer het daar tog iets 
seldsaams gebeur met my besoek aan 
die parlementsgebou. Met dié geleent- 
heid was ons drie pare identiese twee- 
linge bymekaar. Een paartjie van twee 
erenerse mans was amptenare daar, 
sowéE! as een dametjie. Die bygaande 
foto sal dit toon. 


My bedoeling was om net oor 
Theuns te skrywe, maar ek kon dit nie 
regkry nie. Ons lewens was teveel 
saam verweef. 


Joh. Dreyer 

VERBANDE 





1.1. DRIE TEMAS MET AGTERGROND 
(Vervolg) 

Die vaste voorneme bly: Nie om iets 
goed te praat of sleg te praat nie, maar 
om sake deur te praat, en as dit kan 
iets oop te praat vir die toekoms. 

Ds. Dirk Postma se vroeë optrede en 
siening oor kerkonderwysbeleid het 
tot vandag toe deurslaggewende in- 
vloed en betekenis op die amptelike 
onderwysiening van die Gereformeer- 
des behou. Hulle moes derhalwe daar- 
voor vatbaar gewees en gebly het. En 
dit is sodanige vatbaarheid ingevolg 
'n veronderstelde groepgeesteseieaard 
wat ons sterk belangstelling gehad het. 
Die daad van kerkafskeiding te Pre- 
toria op 12 Januarie 1859 waarby die 
Gereformeerde kerkstigting te Rusten- 
burg op 11 Februarie 1859 aangesluit 
het, is nie lank daarna nie opgevolg 
deur 'n volgehoue kerkbeleid van skool- 
afskeiding. Die kerkafskeiers het hulle 
spoedig laat ken as skoolafskeiers. Ons 
veronderstelling was dat skoolafskei- 
ding nie net gevolg het ép maar ook 
uit die agtergrond van die kerkafskei- 
ding. 

Oor die kerkafskeiding en kerkstig- 
ting was Spoelstra se bevinding: Hier- 
die isolasie op 'n objektiewe geloofs- 
grondslag sou weldra 'n konsolidasie 
van geesgenote tot ver buite Transvaal 
met hom meebring. Vir die onderhawige 
uiteensetting is die sleutelwoorde ge- 
leë in: ,isolasie”, ,,geloofsgrondslag”, 
,Konsolidasie van geesgenote” en ,,tot 
ver buite Transvaal”. Konsolidasie van 
wydverspreide geesgenote vanaf Sout- 
pansberg, oor Magaliesberg tot in Ag- 
ter-Sneeuberg moet 'n kerkteologiese 
grootste gemenedeler by dié mense 
gehad het. Sodanige vertolking van die 
debeurde het ons ook aan die hand ge- 
doen, naamlik die mede-veroorsakende 
werking van die groepgeesteseieaard. 
Het Spoelstra dit by sy genoemde be- 
vinding gelaat kon ons rustig verder 
met ons uiteensetting voortgegaan het. 
Maar hy onderskep ons denkgang met 
besondere vrae en antwoorde in sy 
belangrike hoofstuk oor: Die latere Ge- 
reformeerdes in Transvaal 1853-1859. 
Daar kom ter sprake: ,Of die latere 
Gereformeerdes in Transvaal voor 1853 
net soos die ,Doppers' in die Kaap- 
kolonie 'n besondere groep gevorm 
het?” 

Sy antwoorde daarop is: ,Selfs wan- 
neer ons die latere kenmerkende sjib- 
boleth van buitestaanders naamlik die 
Gesange aanlê word daar vér 1853, 
behalwe onder die Enslinparty of Je- 
rusalemgangers in Marico GEEN SO- 
DANIGE GROEP in Transvaal aangetref 


6 (VERVOLGREEËKS) 


nie. Die predikante het seker voor 1853 
Gesange laat sing en die meeste ,Dop- 
pers' en ander konserwatiewe Voor- 
trekkers het dit seker nie saamgesing 
nie, maar van 'n ,Dopper'-party word 
niks verneem nie. Selfs met die krisis 
van 1859 word gespreek van die ,af- 
gescheidenen ... waarvan kommandant 
Paul Kruger die nog al invloed heeft, 
de voornaamste is' en van Magalies- 
berg as die ,centrum.... waar de af- 
gescheidenen woonachtig zijn.” (Het 
Volksblad van 10.2.1859) met berig uit 
Potchefstroom van 17.1.1859.) Selfs 
tydens die anti-Gesange stryd van 
1853, word die latere Gereformeerdes 
nie as ,Doppers' nie, maar hoogstens 
as ,Psalmsingers' gegroepeer. Dit dui 
'n individuele en nie 'n sosiologiese 
onderskeiding aan nie.” 





PROF. DR. C. H. RAUTENBACH 





Verderaan het hy verklaar ,,Selfs ds. 
Postma onderskei nie 'n ,Dopper-groep 
in Transvaal nie maar merk alleen 'n 
algemene nuansering van erns tot op- 
pervlakkigheid en van inskiklikheid tot 
weerbarstigheid op”... Hoewel van die 
toonaangewende persoonlikhede soos 
Paul, Douw en Stephanus Kruger, Ph. 
Schutte, P. A. Venter en andere oor- 
spronklik Doppers uit die Noordooste- 
like Kaapkolonie was, mag al die Ge- 
reformeerdes in Transvaal nie met dié 
Doppers” vereenselwig word nie.” 
Daarby voeg hy: ,Die bevolking was 
min of meer eensoortig en die kleure 
waarmee Postma die Transvalers teken 
(in sy verslag aan Nederland met sy 
aankoms in Rustenburg, November 
1858 CR) pas in baie opsigte net so 
goed op die ,Doppers' van die Vrystaat 
en die Kaapkolonie. Hulle intieme fa- 
miliebande, eenvoudige leefwyse, ge- 
brekkige skoolopvoedina en growwe 
maniere val hom op. ,Zij (die Trans- 
valers CR) zijn over het geheel voor 
de rechtzinnige teer... willen gaarne 
uit het Woord des Heren onderwezen 
worden... sommigen zijn waarlik 
vroom, anderen weer naar gewoonte 
godsdienstig... maar die toch een laag 
karakter vertoont wordt zeer veracht 
als een schandaal voor de Afrikaanse 
bevolking.” 

Spoelstra se aangehaalde veelkantige 
antwoord wys op minstens vier dub- 
belloop deelvrae wat te berde was. 
1) Was daar 'n onderskeie groep a) 
onder die Transvaalse immigrante b) of 
in die Transvaalse Kerk gemeenskap 
(buitekant die Jerusalemgangers) wat 
die kerkafskeiers van 1859 geword 

het? 2) Indien wel, is a) sodanige 
groepering in belangrike opsigte ver- 
gelykbaar met sy aldusgenoemde ,oor- 
spronklike Doppergroep' van die Noord- 
oostelike Kaapkolonie, en b) in watter 
opsig, al dan nie? (Dit kom neer op 
dieselfde as: Was daar 'n beduidende 
onderskeid tussen, Paul, Douw en 
Stephanus Kruger, Ph. Schutte, P. A. 
Venter en andere — Spoelstra se ,oor- 
spronklike Dopper-groep' en die ander 
onder die ,latere Gereformeereds in 
Transvaal; indien so wat was die ver- 
skil?) 3) Was sodanige geleding, indien 
enige, a) vér 1853 of b) daarna eers, 
en voor 1859, te onderskei van hulle 
mede-immigrante? En 4) was 'n seksie 
a) voor 1853 al of b) ergens daarna in 
die maatskaplike of kerklike omgang 
in Transvaal as ,Doppers' gestempel? 

Indien Spoelstra met sy aangehaalde 
uiteensettings wou te kenne gee dat 
met die aanvaarde geesgenootskap op 
geloofsgrondslag van die Transvaalse 
kerkafskeiers en die aldus genoemde 
Doppers van die Vrystaat en Kaapko- 
lonie daar tog ook bykomende verskil 
in motivering (beweegredes) en uitings- 
vorm(e) was, dan moet daarmee ge- 
noeë geneem word. Daar was 'n mate 
van verskeidenheid saam met die diep- 
gaande eenheid, waarop ook ander 
geskiedkundiges soos S. P. Engelbrecht 
gewys het. Maar insover Spoelstra in 
die aangehaalde enigsins die bestaan 
en werking van 'n min of meer omlynde 
binnekerklike stroming of groep in 
Transvaal met 'n geesteseieaard, as 
medeoorsaak van die latere Gerefor- 
meerdes se ontplooiing tot 'n eie kerk- 
formasie en dus ook as skoolafskeiers 
bevraagteken, moet ons van hom ver- 
skil. 'n Groep, al dan nie, dit is die 
wentelpunt. 

Wanneer Van der Vyver ook handel 
oor die antesendente — die vooraf- 
gaande invloede en omstandighede wat 
die gebeurde van 1859 bevorder en 
meegebring het, waaronder die optrede 
van persone en groepe, kom hy tot 'n 
ander slotsom as Spoelstra. 1) Onder 


sy bewerings — gedeel met Spoel- 
stra, — is die gebruik van die ,Dop- 
pers' van ondertrouing tussen die 


families (iets wat algemeen was onder 
die grensboere CR). 2) Die belangrik- 
ste rede vir die ondertrouing sou die 
begeerte gewees het van die ,Doppers' 
om wag te hou oor die bewaring van 
die eie. 3) ,,Hierdie gebruik ten opsigte 
van hulle huwelik en daardeur die aan- 
eenskakeling van groot families, saam 
met die patriargale handhawing van 
gesag het na ons (V.d. Vyver. s'n) 

oortuiging 'n uiters belangrike rol ge- 
speel in die ontstaan van die ,Doppers' 
as 'n aparte groep en entiteit in die 
geskiedenis van die kerk en van ons 
volk en ons meen dat hierdie aspek 
deur historici nog nie in sy regte pers- 
pektief gesien en na waarde geskat is 
nie. 4) Die ,Doppers' was as 'n aparte 
en belynde groep bekend en ,,dis nou 
'N GEDEELTE VAN HIERDIE ,DOPPER- 
GROEP' wat ds. Postma IN TRANS- 
VAAL ONTMOET”. 5) ,,By sy aankoms 
ontwaar Postma 'n stryd in Transvaal 
en onderskei hy die EEN PARTY IN 
DAARDIE STRYD, DIE TRANSVAALSE 
GROEP DOPPERS” as ,,DIEGENE 
DIE DE EVANGELIESE GEZANGEN 
NIET ZINGEN en verlangen overeen- 
komstig de Grondwet dezer Republiek 
door onze Kerk geholpen te worden, 
waarna ze lang gedorst en gezocht 
hebben'”. 6) Lang gedorst, ja hulle het 
leng gedorst'. ,,Die openlike spore van 
hulle stryd Iê sover terug as 1833.” 
Laasgenoemde drie bevindings is vir 
ons ondersoek deurslaggewend al sou 
die eerste drie vanweë eensydigheid 
vir verbetering vatbaar wees aan die 
hand van Muller, Heese en Spoelstra. 


Terloops ook Jooste, die promotor 
van Van der Vyver, onderskraag die 
bestaan en werksaamheid van 'n groep 
in Transvaal. 1) ,Met die koms van 
Van der Hoff (1853) het hierdie GROEP 
mense hulle volle gewig in die skaal 
gewerp om die Transvaalse gemeentes 
los te hou van die Kaapse Sinode”. 
2) Verder skryf hy dat die mense wat 
Postma nê die Transvaalse afskeiding 
in die Vrystaat en Kolonie kerklik ge- 
organiseer het ,VAN DIESELFDE GEES 
EN RIGTING was as diegene wat in 
Transvaal die Gereformeerde Kerk ge- 
stig het”. 3) ,Na die totstandkoming 
van die Transvaalse Kerk (1853) het 
hulle (die latere Gereformeerdes in 
Transvaal CR) ds. Van der Hoff getrou 
gesteun hoewel daar ook dinge was 
waarin hulle van hom verskil het. In 
een saak weet ons dat hulle RADIKAAL 
van hom verskil het en dit was DIE 
GEBRUIK VAN DIE EVANGELIESE 
GESANGBUNDEL. Aangesien ds. Van 
der Hoff in hierdie saak 'n gematigde 
houding ingeneem het en bogenoemde 
Algemene Kerkvergaderina (1853) die 
sina van Gesanae NIE VERPLIGTEND 
GEMAAK HET NIE, het hieroor toe nie 
'n botsing met die kerk ontstaan nie.” 


In drie opsigte bereik gemelde onder- 
soekers teenoorgestelde vertolkings 
dit wil sê ten opsigte van Spoelstra se 
eerste drie deelvrae. Arbitrasie tussen 
hulle kan alleen geskied deur die oor- 
wig van die gegewens. Om dit alles 
uit te pluis is die werk van geskiede- 
niswetenskaplikes. Ons maak toelating 
in 'n mate van verskil in die gebruik 
van die aanduiding ,Dopper'; ons besef 
dat Spoelstra op belangrike ander pun- 
te, voorheen gemeld, op die werk van 


Van der Vyver en andere verbeter het. 
Maar ons het maklik in die aangehaalde 
werke minstens 'n dosyn stelle gege- 
wens gevind wat die oorwig in hierdie 
geval verleen aan Van der Vyver se 
bevindings. Een van die interessante 
aspekte is dat beide Spoelstra en Van 
der Vyver 'n besonder punt maak van 
Postma se geboekstaafde waarnemings 
voor en met sy aankoms in Rustenburg 
vroeg in November 1858 toe hy al meer 
as vier maande in Suid-Afrika was. Die 
knoop lê nie by Postma se indrukke 
nie, maar by die nabetragters se bot- 
sende vertolkings agterna. lnaggeneem 
Postma se besondere verstandelike ka- 
pasiteite en sy agtenswaardige per- 
snonlikheid moet hoë waarde aan sy 
getuienis in geskrif geheg word en kan 
dit nie voetstoots tersyde gestel word 
ter wille van 'n teorie nie. 

Wanneer die gegewens in die werke 
van Van der Vyver, Jooste en Spoel- 
stra krities geweeg word dan volhard 
die skrywer met die bewerings hierna. 
1) Minstens sedert 1853 was 'n vinnig 
toenemende polarisasie aan die gang 
tussen die geleding van meelewende 
anti-Gesange Transvaalse kerkmense 
en die hoofstroming wat die Gesange 
aanvaar het. Dit het die medeoorsaak 
geword van die afskeiding van die be- 
swaardes in 1859. 2) Daardie beswaar- 
des was in Transvaal nie sterk geogra- 
fies, maatskaplik en politiek afgeskei 
nie. Die kerklike polarisasie het ook nie 
sover gestrek as in die Vrystaat of 
Kaapkolonie nie en die afetsing was 
ook nie so skerp onder die Transvaalse 
kerkomstandighede nie. Om verskeie 
redes, beskryf deur kerkgeskiedkundi- 
ges en hier as bekend veronderstel, 
was die Gesangeverskil in Transvaal 
tot minstens 1858 beter geduld en ver- 
dra as elders. Vir die betrokkenes self, 
vir ander waarnemers en vir ds. Post- 
ma was die anti-Gesange houding in- 
dertyd die prominentste en merkbaar- 
ste groeponderskeidingskenmerk. 3) 
Volgens verskillendes wat onafhanklik 
van mekaar aetuig het, was daar reeds 
lank voor 1853 apart van die Jerusalem- 
gangers, onder die Transvaalse immi- 
grante, teenstanders van die Gesange 
met 'n mate van omlyning en aaneen- 
skakeling — 'n Transvaalse ,kommuni- 
kasienetwerk'. 4) Daar is 'n groot waar- 
skynlikheid dat die aanduiding ,Dopper' 
met die Voortrekkers saam gereis het 
en in die omgang gebruik is om 'n 
houding en gedragwyse te stempel, 
voordat dit 'n bynaam geword het vir 
'n kerklikgodsdienstige belewingsvorm 
of patroon in die bestaande kerk of vir 
'n aparte kerkformasie. — Ons gaan 
hier nie verder op die aspekte in nie 
want dit voer ons te ver uit die voor- 
genome pad. By geleentheid sal die 
gegewens D.V. nader behandel word 
wat die siening staaf dat daar in Trans- 
vaal wel 'n groep beswaardes was, 
geesverwant aan die van Vrystaat en 


Kaapkolonie. Trouens wanneer gelet 
word op die veel groter getalle wat in 
Transvaal afgeskei het en by die Gere- 
formeerde Kerk aangesluit het, as wat 
dit in Vrystaat en Kaapkolonie gedoen 
het in 1859 en 1860, dan lyk dit of die 
grootste aaneengeskakelde groep met- 
tertyd juis hier in die Noorde ontstaan 
het. Op hierdie aspek is nog nie gelet 
nie. Daartoe is baie genealogiese on- 
dersoek nodig. 

Mens is ewenwel ook verplig vir 
kerkteologiese begrip om 'n keer in 
ruimer perspektief en wyer verband die 
Gesange-aangeleentheid te bekyk. Daar- 
deur beland 'n mens by die Neder- 
landse Geloofsbelydenis of Konfessie 
van 1561. Vir dieptepeiling van die ge- 
beurde in Suid-Afrika in 1859 is dié 
raamwerk nodig. 

Die Evangeliese Gesange is op 1 
Januarie 1807 amptelik in die Neder- 
landse moederkerk, na onderlinge oor- 
leg en samewerking van al die Provin- 
siale Sinodes, ingevoer. Maar dit was 
die voortsetting van bedrywighede wat 
toe al vir 'n paar dekades aan die gang 
was om die publieke kerk byderwets 
te maak. Vantevore op 1 Januarie 1775 
was op dieselfde manier ook al 'n 
nuwe, verbeterde Psalmberyming inge- 
voer omdat gevoel was dat die ou 
beryming van Petrus Datheen (1532- 
1582) wat vir meer as twee eeue in die 
kerk gesing was, nou te gebrekkig 
was. 

Nou is dit beslis meer as net inte- 
ressant dat daardie nuwe Psalmbery- 
ming, ingevoer in 1775, kenmerke van 
sy ontstaanstyd en die heersende 
TEOLOGIESE KLIMAAT VAN DIE VER- 
LIGTING getoon het. Daarvoor het 
Rasker in 1974 geskrywe: ,,De achttien- 
de eeuwse beeldsprakigheid, evenals 
de wijze waarop in deze beryming 
MORALISEREND (-— sedepredikend 
CR) DEUGD EN VROOMHEID WOR- 
DEN GEPREZEN, geven aan het ou- 
testamentische lied accenten die van 
het hebreeuwse origineel naar vorm en 
geest vrii ver afweken. Men vergelyke 
hoe in Psalm 1:4, de rechtvaardigen 
wier weg door de HEER gekend wordt, 
gekarakteriseerd worden als ,zulken 
die oprecht en rein van zeden, met vas- 
ten gang het weg der deugd betreden.” 
Ook verwondert een later geslacht zich, 
hoe gemakkelik men de HEER als 
,Eeuwig Wezen' en ,Opperwezen' aan- 
sprak in Psalm 28:1, 38:1 en elders.” 
Die gedeputeerdes, een predikant per 
Provinsiale Sinode het in 1773 met 
oorhandiging van 'n bloemlesing uit die 
nuwe Beryming aan die Staten-gene- 
raal (Parlement) in aanwesigheid van 
die Stadhouder, skriftelik die verseke- 
ring gegee dat daarin niks te vind was 
senIgzINds strijdig met de aangenome- 
ne leer der Nederlandsche Hervormde 
Kerk.” Kerkhistorikus Otto de Jong het 
in 1972 oor. daardie beryming opge- 
merk: ,De verering van de deugd land- 

de door deze beryming in allerlei krin- 
gen die van niet-Bybelse liederen niets 
wilde weten.” Vreemd genoeg, was 
daar min en in alle geval geen duur- 
same verset of beswaar teen die leer- 
stellige bedenklikhede in daardie Psalm- 
beryming nie. Dit is natuurlik ook in die 
Kaap ingevoer. Maar daar was letterlik 
in Nederland 'n keel opgesit teen die 
nuwe sangtempo en sangtrant. De Jong 
beskryf die konsternasie lewendig. ,,De 
invoering op nieuwjaarsdag 1775 moest 
tegelijk het zangtempo versnellen. De 
Gemeente placht namelijk Dathenus 
psalmen achter het orgel of de voor- 
Zanger aan te zingen met zeer langge- 
rekte noten opgesierd met allerlei 
slingeringen van eigen vinding. Nu 
wilde men een regel achtereen zingen. 
Tussen de regels konden dan enkele 
of meer maten weerklinken die soms 
uitgroeiden tot vervaarlik virtuoos ver- 
toon van de organist. Maar de verande- 
ring van tekst of tempo stuitte hier en 
daar op weerstand. Liefhebbers van de 
oude zangtrant zetten een keel op 
waartegen menig voorzanger het af 
moest leggen. Begrijplikerwijs waren 
de kerkgangers van zo iets ,deerlijk 
ontroerd'. In Maassluis ontstonden on- 
lusten; veel afwijzing was er ook in 
Zeeland. Lieflijker toneel bood Goes, 
waar de invoering geschiedde met een 
deftig kerkmusijk; ,t' geen door het orgel 
en ander blaas en snaargetuig, verge- 
zeld van een treffen choorgezang, ge- 
lukkiglik werd uitgevoerd.” Sekere 
verontrustes oor kore in die kerkdiens 
na aanleiding van die nuwe ontwerp 
Afrikaanse Gesangebundel behoort te 
let op die onhervormdhede in die ou 
Vaderlandse kerk van presies 200 jaar 
gelede. Moet mens verder melding 
maak van die onberymde teks van 
Psalm 149 en 150? Daar klink dit onder 
andere: ,,Loof God in sy heiligdom”, 
“Loof Hom met tamboeryne en koor- 
danse”, ,,Loof Hom met snarespel en 
fluit”. Die tweede helfte van ,koordan- 
se' wou by diegene van 1775 soos by 
Totius nie rym nie! Laasgenoemde het 
ook die leerstellige knikke uit Psalm 
11:4 in die aanvaarde beryming van 
1775 netjies weggerym. Waar sou ons 
gewees het sonder aangepaste teolo- 
gie en digterlike vryheid? 


Ewenwel, in die kommissie vir 1775 
se Psalmberyming het reeds sterk 
stemme opgegaan om evangeliese lie- 
dere waarmee die nuwe testamentiese 
gemeente die vervulde evangelie kan 
lofprys. Vanaf 1796 was die Provinsiale 
Sinode van Noord Holland — voog van 
die Kaapkolonie se gemeentes — toe 
bekend as besonder ortodoks, sterk 
inisiatiefnemer vir Gesange. Die tussen- 
provinsiale kerkoorleg het voor 1807 
al gemeen dat die voorgestelde Ge- 
sangbundel wat byeengebring was, 'n 
regsinnige bolwerk teen ongerefor- 


meerde (onhervormde) nuwighede sou 
bied. Inderdaad was lofprysing van die 
belydenisinhoud of leer, onder 15 
hoofde, daarin voorhande. Oogmerk 
was om 'n regsinnige toevoeging (vol- 
gens hulle lig) tot die kerkboek te 
maak. Kerkleiers met reggelowige in- 
slag was baie ingenome met die produk 
en was selfs bang dat die gemeentes 
so geesdriftig kan raak vir die bundel 
dat die Psalms verwaarloos kon word. 
Die Gesangebundel het net so 'n sterk 
begeleidende getuigskrif, geloofs- en 
lasbrief, ontvang as die nuwe Psalmbe- 
ryming van 32 jaar vantevore. 

Maar sterk teen die verwagting van 
die Gesangekommissie en die kerklei- 
ding 'in, is op gemeentevlak heftig 
daarteen gereageer en hierdie keer nie 
oor die sangtempo of sangtrant nie: 
1) Besware is in die Nederlandse be- 
voorregte kerk geopper dat die kerk- 
ordelike aanbeveling van 'n Nasionale 
Sinode (1619 te Dordrecht) teen ver- 
dere Gesange nou deur Provinsiale 
Sinodes ongeldig gemaak is. 2) Die 
Psalms sou God se werk wees en die 
Gesange mense s'n. 3) Daar was verset 
teen beweerde onregsinnighede sonder 
om eintlik te spesifiseer. En 4) Ge- 
moedsbesware was gevoel teen die 
vroomheidstipe van party Gesange wat 
daarvan uitgaan dat die singers ware 
Christene is en te min in die nuwe 
liedere verneem word van sondaars- 
klagte en aanvegtings — Sê maar te 
min van die gees van die uitgangspunt 
van die Heidelbergse Kategismus. 
Daardie verset het aan die gang 
gebly en was in 1816 nog heftig 
Daarna het dit enigsins bedaar om teen 
1834, met die Nederlandse eerste Af- 
skeiding, weer op te vlam. In 1816 was 
die nuwe Reglement of kerkorde aldaar 
ingevoer met 'n eie ondertekenings- 
formulier vir predikante waaroor daar 
in die middel 1820's kwaai regsinnige 
verset begin opkom het en wat 'n 
groot deel van die eeu sou beheers. 

Onmiddellik ontstaan die vraag oor 
die Nederlandse moederkerk se verskil 
in benadering van die nuwe Psalmbe- 
ryming ingevoer in 1775 en die nuwe 
kerklied in die vorm van die Evange- 
liese Gesange, ingevoer in 1807. Van 
kerkweë was albei ewe sterk bevorder, 
en van albei het bv. Rasker (1974) 
getuig: DE THEOLOGIE VAN DE VER- 
LICHTING VOND IN POPULAIRE 
VORM HAAR NEERSLAG IN DE 
PSALMBERYMING VAN 1773 EN DE 
EVANGELISCHE GEZANGEN VAN 
1807. Het dit in die grond nie daarin 
gelê dat die berymde Psalms verbind is 
met God se werk en die Gesange 
hoofsaaklik met mense s'n nie? Nader 
tuis kom ons daarop terug. 

In die Kaapkolonie was die Gesange- 
invoering deur destydse Europese toe- 
stande so vertraag dat die bundel eers 
op 9 Januarie 1814 in Kaapstad se ge- 
meente in gebruik geneem is. Stellen- 

bosch se kerkraad het op 15 November 
1812 'n brief gerig aan Kaapstad oor 
die Gesange. Afskrif van die brief is 
ook gestuur aan al die kerkrade met 
die versoek om steun in die verkoop 
van 2 100 eksemplare wat vanuit Lon- 
den bestel kon word. In die brief staan 
onder andere: Zeer waarschijnlik is 
niemant meer onkundig gebleven dat 
men reeds in het jaar 1807 in de Neder- 
landsche Gereformeerde Kerken, op 
wettig gezag, nevens de Psalmen heeft 
ingevoerd de Evangelische Gezangen, 
wier inhoud zich door zoveel reedenen 
ook ten nutte onzer kerken aanprysd 
dat ze boven alle lof verheven zijn.” 
Die strekking hiervan dui op bekend- 
heid met die Nederlandse kerklike ge- 
tuigskrifte, geloofs- en lasbriewe, vir 
die Gesange. Ingebruikneming in Kaap- 
stad in 1814, het sover bekend sonder 
verset geskied. Ook op die eerste Al- 
gemene Kerkvergadering van 1824, toe 
die gemeentes die eerste keer sedert 
1759 weer gesamentlik vergader het, is 
die Gesange nie ter sprake gebring nie. 
Ds. J. C. Berrange, Afrikaner van ge- 
boorte, in Nederland opgelei waar hy 
vir 22 jaar predikant gebly het, tot sy 
terugkoms na Kaapstad in 1815, was 
die voorsitter. Hy moes goed vertroud 
gewees het met die Gesange-aange- 
leentheid in Nederland vanaf 1807 tot 
1814. Maar in Kaapstad/1824 was daar 
nie 'n bespreking of kwessie nie. Dit 
Sou 22 jaar duur tot 1846 voordat dit 
op Sinodale vlak tot 'n uitspraak kom. 
Maar op Ringsvlak was dit intussen in 
1833 deur die kerkraad van Cradock 
aanhangig gemaak met die vraag: Hoe 
gehandel moet word met lidmate wat 
die Gesange nie wil sing nie. 

Deur gebruik of usansie het die Ge- 
sange aanvanklik deel van die kerkboek 
van die Kaapkolonie se gemeentes ge- 
word. Ons het vroeër verklaar dat dit 
met die leerstellige mankemente onge- 
sif in gebruik geraak het. In die lig van 
voorgaande kon dié onbeswaardheid 
verstaan word. Totnogtoe is geen ver- 
binding gevind tussen die besware in 
die Kolonie wat in 1833 kerklik kennelik 
begin word het en die Nederlandse be- 
sware nie. Die Kolonie s'n was 'n jaar 
voor die Nederlandse Afskeiding van 
1834 en moes teen 1833 al sover deur- 
gewerk het dat 'n meerdere vergade- 
ring, die ring, daarvan notisie geneem 
en optrede aanbeveel het. Daarvandaan 
het polarisasie begin wat op die duur 
uitgeloop het op die krisis te Pretoria 
en Rustenburg in 1859 — Kerkafskei- 
ding en Kerkstigting. 

Die opvallendste, deurlopendste en 
mees geopperde wrywingspunt vir die 
betrokkenes, die waarnemers en ds. 
Postma, was die Gesangeverskil wat 
die verskeidenheid nabetragters ook al 
met hulle vertolkings agterna daarvan 
gemaak het. Met daardie toedrag moet 
rekening gehou word vir goeie begrip 

] Na volgende bladsy 





van kerkverskille. Aspekte daarvan ver- 
dien voortgesette aandag. 1) Die Ge- 
sangeverskil moet, vir solank geen lyn 
vanaf die Nederlandse beswaar hier- 
heen gevind is nie, geld as 'n saak van 
inheemse oorsprong. 2) Alhier het die 
besware vanuit die grondvlak van die 
gemeente opgekom en is nie deur teo- 
logiese vakgeskooldes geinisieer of be- 
werkstellig nie. 3) Die beswaar op 
grondvlak was vir die algemene kerk- 
en geloofsbesinning teen die Gesange 
as sodanig eerder as gespesifiseerde 
leeronsuiwerhede. 4) Verset is vererger 
in die mate wat kerklik-godsdienstige 
druk op die verontrustes uitgeoefen is 
om 'n gesangeplig by hulle te bewerk- 
stellig. 5) Namate gelykstelling van 
Gesange met die Psalms (van 1775) 
vir kerkgebruik amptelik bevorder is, 
het die Gesange vir die ontevredenes 
simbool van onregsinnigheid geword. 
6) As 'n soort kettingreaksie het die 
Gesange vir die voorstanders weer te- 
ken geword van die Nieu-Testamentiese 
Christelikheid en kerklikheid. 7) Na die 
krisis in 1859, aanvanklik in Transvaal, 


bereik is, het die polarisasie of uit- 
mekaargroei en -beweeg, mettertyd 
vererger. 


Postma het nog onderskei tussen 
regsinnige en ander Gesange. Teen 
laasgenoemde het hy beswaar gehad 
maar hy het om moeilikheid voor te 
wees dit verdiensteliker geag om ge- 
sange buite die kerkdiens te hou. Maar 
van weerskante op grondvlak is sulke 
fyn onderskeidings nie gemaak nie. 
Van die een kant was dit: ons wil die 
Gesange hê as samestellende deel van 
die gereelde kerkboek! Van die ander 
kant het dit toe gelui: ons wil geen 
Gesange hê nie! Vir albei het eie oor- 
tuiging gaan geld as toets van regsin- 
nigheid, en nou as onduldbare verskei- 
denheid of meervormigheid in een kerk; 
SOOS voorheen by geleentheid op ge- 
hoop was. Postma was voorasnog nie 
bereid om die afskeiding van die Her- 
vormde Kerk op grond van wesenlike 
belydenisverskille (leergrondslag) te 
regverdig nie en die Nederduitse Ge- 
reformeerde Kerk het hy voorasnog as 
homogeen” (gelykreaard) aan die 
Christelike Afgeskeie Gereformeerde 
Kerk van Nederland gestempel. 


Maar in September 1864 het die 
Hervormde Algemene Kerkvergadering 
besluit om die lidmaatskap van die Ge- 
reformeerde Kerk nie te erken nie. Die 
Gereformeerde Algemene Kerkverga- 
dering van 1869 op Potchefstroom het 
in 'n openbare verklaring dit wêreld- 
kundig gemaak dat die afskeiding in 
Transvaal tien jaar vantevore, plaasge- 
vind het omdat die Hervormde Kerk in 
die Republiek ,,'n bedorven Kerkge- 
meenschap ja, de valsche Kerk was”. 
Ons het hier nie te doen met die oor- 


en-weer slanery nie, maar met die Ge- 
sangebotsing as begeleiding van die 
polarisasie van twee belewings- en 
uitingsvorms van wat vir die betrokke- 
nes as Bybelse en regsinnige oortui- 
gings gegeld het. Dit was die kwessie 
agter die kwessie: 'n ingrypende bena- 
deringsverskil deur eie groepgeestes- 
gesteldhede — eintlik dus twee vertol- 
kings en toepassings van die belydenis 
deur meelewende kerklidmate. Ons 
kom daarop terug. 


Wat gebeur nou as regsinniges reg- 
gelowig Gesange sing met leerstellige 
oneffenhede? 'n Wedervraag kan lui: 
Wat gebeur as 'n reggelowige persoon- 
likheid soos Paul Kruger in die stem 
van die volk die stem van God be- 
speur? Gelukkig sing 'n mens, praat 'n 
mens dit reg solank die hart reg is! 
Volgende keer kom onder andere die 
agtergrondsbetekenis van die Belyde- 
nisgeskrifte in die verband te berde. 


(Word vervolg) 


'N TAALSTRYDER HEENGEGAAN 
'N KRANS OP DIE GRAF VAN 


PROF. DR. ABEL GOETZEE 


'n Taalstryder van formaat het die 
strydbyl vir die taal van sy volk neer- 
gelê naamlik sy vrugbare pen. 


Hy het na vore gekom in 'n tyd toe 
Afrikaans nog glad nie tot sy reg ge- 
kom het nie en dit in dié Johannesburg 
van dié tyd. Soos 'n groot patriot het 
hy die stryd aangebind om die reg van 
sy moedertaal erken te kry. As profes- 
sor aan die Witwatersrandse Universi- 
teit het hy tot die besef gekom van die 


DIE WIND WAT WAAI 


Die wind wat waai bring varse lug 
en neem die ou lug alles weg. 

Dit hou die atmosfeer vir mens 
en dier en plante altyd reg. 


Dwarsoor die wêreld waai die wind 
en oor die oseane heen. 

Dit kom by donker in die nag. 

Dit kom by sonskyn en by reën. 


Bo-op die berge trek dit langs 

en in die klowe voel dit rond. 

Vas in sy rigting gaan dit voort 

Soos op die spoor van wild die hond. 


Niks kan die wind se gang belemmer. 
Niks kan sy funksie stuit, ontwrig. 
Dit bly steeds voortgaan met 'n krag 
wat vir geen mag op aarde swig. 


As Woord van God kon vrylik gaan 
soos wind wat vars lug bring, dan kom 
daar waar begrip van menslikheid, 

sal vrede op die wêreld blom. 


George J. Diamond 


agterstand van sy geliefde Afrikaans 
en daarby nie berus nie, maar sy deel 
gedoen. 

Nie alleen het hy sy plek volgestaanff 
op die gebied van die handhawing en 
uitbouing van ons taal nie, maar ook as 
Christen en lid van sy kerk het hy sy 
geloof uitgelewe. | 


Ons eer sy nagedagtenis. 
Mag onse God sy gesin vertroos. 
J. G. M. Dreyer 





OM MIDDERNAG OF VROEG IN 
DIE MORE. 


'n Groot skerp lig val skielik om 

die herehuis en swaar. van Sin 

en hoof beur die pestuurder op 

en . . . skrik! Daar in die deur voor 
hom 

staan vorstelik met sy lyfwag terug 

sy heer en kyk na binne in. 

Hier lê nog na die feesrumoer 

en drinkers, priester Kamerling 

en rykaard, daar kreun nog van slae 

die kneg en diensmaagd op die vloer, 

bemors van wyn, en bloed en brood, 

die tafel en kandelaar omgestoot. 

Hy wenk en daar stap sterkes by 

met swaard en roede en boei gereed. 

Dan gaan sy cé oor hul heen 

na `n lamp wat brand en glimlag hy: 

Hy sien daar agter staan op wag 


een wat gewaak het deur die nag — 
Van Oos na Wes van die hemel af 

sal bliksem lig op die aarde, en jou: 
Jy staan by `n lamp wat brand, of lê 
met jou vermommings van jou af, 
jou slawesiel se waan en lus 

en vuis voor oë wat heilig is. 


Dirk van der Walt 

DIE ,AGORA” (MARK) 


,Atheners, ek sien dat julle in 
elke opsig baie godsdienstig is.” 
(Hand. 17:22) 


In Thessaionika in die noorde van 
Griekeland het dit aanvanklik voorspoe- 
dig gegaan met Paulus op sy tweede 
sendingreis. Nadat: hy drie sabbatte in 
die Joodse sinagoge aldaar vir hulle 
gepreek het en die Skrifte uitgelê en 
aangetoon het dat Jesus gekruisig is 
en uit die dode opgestaan het, en dat 
hy die Christus is, het Paulus en Silas, 
nie alleen Jode gevind wat by hulle 
aangesluit het nie, maar ook 'n groot 
menigte van die godsdienstige Grieke 
en 'n groot aantal van die ,,aansienlike” 
vroue. Hierdie sukses van Paulus en 
Silas se werk was egter te veel vir die 
Jode! 'n Volksoploop is georganiseer 
sodat Paulus en Silas in die nag na die 
nabygeleë dorp Berea uitgewyk het 
waar hulle met die verkondiging van 
die evangelie voortgegaan het, sodat 
ook in Berea baie gelowig geword het. 
Macar... ook hier moes hulle padgee 
omdat Thessalonika se Jode geen gras 
onder hulle voete laat groei het nie en 
die skare ook in Berea kom opsweep 
het. Vanaf Berea gaan Paulus alleen 
verder, in die rigting van die see, op 
pad na Athene. (Handelinge 17:1-14). 


Athene: die bakermat van die volks- 
regering (demokrasie), alombekend vir 
sy letterkunde, beeldhoukuns en wys- 
begeerte. Hoe het dit met Paulus hier 
in Athene gegaan? Handelinge 17 vertel 
hierdie verhaal. Ons lees dat terwyl 
Paulus hier gewag het op Silas en Ti- 
motheus, sy gees in hom ,,opstandig” 
geword het toe hy sien dat die stad 






AA. 


ii 


ATHENE t 





Slegs pilare staan nog. Eens was dit die tempel van die Griekse hoofgod Zeus, ook 
genoem die ,,Olimpiese Zeus”. Hy is die ekwivalent van die Romeinse god Jupiter. 
Op die agtergrond sien ons die Akropolis. 





DR. P. J. THEO KOEKEMOER 











Die Olimpiese stadion in Athene. Wanneer sal die dag aanbreek dat ook ons Suid- 


Afrikaanse atlete weer hulle plekke hier sal kan inneem? 

vol afgodsbeelde was. Letterlik staan 
hier dat sy gees in hom ,,diep geprik- 
kel” is deur die afgodsbeelde. Die 
Nederlandse Statevertaling sê dat sy 
gees ,,ontstoke'” geraak het ,ziende dat 
de stad zoo zeer afgodisch was”. En 
nou het Paulus hierdie beelde nie maar 
sommer net ,,gesien”, soos wat 'n toe- 
ris sulke beelde ,,sien” nie. Die sien 
van 'n toeris kan ook taamlik ongeerg 
wees. Letterlik staan hier geskrywe 
dat hy die beelde ,,aandagtig beskou” 
het, ons kan ook sê hy het dit ,,aan- 
dagtig oorweeg”. Die godsdiens wat 
hy verkondig, is 'n beeldlose gods- 
diens. Die christelike geloof het nie 
sigbare beelde nodig nie. ,Jy mag vir 
jou geen gesnede beeld maak... jy 
mag jou voor hulle nie neerbuig en 
hulle nie dien nie.” Die God wat die 
Vader is van onse Here Jesus Christus 
i3 nie afbeeldbaar nie, nie tekenbaar 
nie. Weer is die Joodse sinagoge die 
beginpunt van Paulus se getuienis, sy 
prediking. Maar daar is nie slegs Jode 
wat hy bereik nie; daar is ook diegenes 
wat deur Lukas genoem word ,,die 
godsdienstige mense” (Hand. 17:17). 
Ook praat hy met hierdie ,,godsdiensti- 
ge” Grieke en elkeen wat hy teëgekom 
het op die agora (mark). 


Die mark (agora) van Athene was 
geleë naby die wêreldbekende heuwel- 
tjié, genoem die Akropolis. Die mark 





was eintlik dit middelpunt van die 
openbare lewe en Paulus kon uit ,,stra- 
tegiese” oogpunt geen beter plek kies 
nie. Hierdie openbare sentrum, in Latyn 
genoem ,,forum', is sedert die sesde 
eeu V.C. bekend en is geleë op die 
terrein noord van genoemde Akropolis 
en die teenaangeleë Areépagus. In die 
jare 1931-1940 en 1946-1960 is hierdie 
,agora” blootgelê deur Amerikaanse 
en Griekse argeoloë. Uit hierdie argeo- 
logiese kennis weet ons dat op die 
,agora”, ongeveer 520 v.C. indruk- 
wekkende waterwerke opgerig is, ge- 
noem die ,,Nege-oog'”, in Grieks Ennea- 
krounos. Ook is kort na die bou van 
die waterhuis, twee publieke geboue 
op die markplein opgerig: die Helaia of 
Regsaal aan die suidekant, en die Bou- 
leterion of Raadsaal aan die westekant. 
In die vyfde eeu v.C., dateer ook die 
Tholos, 'n ronde gebou vir die ampte- 
like maaltye van die ,,prytaneis” of 
voorsitters van die Raad. Teen die ein- 
de van die vyfde eeu v.C. is op die 
Atheense mark ook gebou die Stoa van 
Zeus, die ,Stoa Basileios”. (Zeus was 
die ,,hoofgod” van die veelgodedom in 
die Griekse heidendom.) Op hierdie 
markplein waar Paulus as ,verkondiger 
van vreemde gode” optree (Hand. 
17:18), is in die vierde eeu v.C. ook 
gebou die Metrêon of tempel van die 
,Moedergodin”, Demeter. Inderdaad, 
uit die oogpunt van die Grieke gesien, 
geen skaarste aan gode en godinne op 
die markplein van Athene nie! Die hele, 
,agora'” aan die oostekant is van die 
res van die stad afgesluit deur die op- 
rigting van die Stoa van Afttalos, so 
genoem na die skenker daarvan, koning 
Attalos I| van Pergamum (159 tot 138 
v.C.). Laasgenoemde gebou, wat ook 
deur argeoloë blootgelê is, kon deur 
die argeoloog Homer Thompson en die 
argitek Johannes Travlos, weer volledig 
gerekonstrueer word asgevolg van gul- 
hartige finansiële steun uit die V.S.A. 
Die inwyding van die Stoa van Attalos 
het in 1956 plaasgevind. Die hele kos- 
bare versameling wat oor 'n lang tyd- 
perk in die agora opgegrawe is, kan 
vandag deur toeriste in hierdie gebou 
gesien word. 


Uit die Romeinse gest'2denis weet 
ons ook dat Marcus Agrippa, 'n raad- 
gewer van keiser Augustus, in die jaar 
16 v.C. 'n besoek aan Athene gebring 
het. Hy het tydens sy besoek opdrag 
gegee dat 'n pragtige Odeion (musiek- 
saal), met Korinthiese motiewe, in die 
middel van die ,agora” gebou moet 
word. Oorblyfsels hiervan is ook deur 
argeoloë blootgelê. Regs van hierdie 
Odeion van Agrippa is nog 'n tempel uit 
die Romeinse tyd, die tempel van Ares 
die oorlogsgod, na wie die bekende 
Areopagus genoem is. Asof hier nie 
genoeg heidense tempels blootgelê is 
deur argeologiese opgrawings nie, kry 
ONS Nog op die lae heuwel wat die 


markplein aan die westekant afsluit, 
die Agoraios Kolênos, 'n Doriese tem- 
pel uit die vyfde eeu v.C., die bes be- 
waarde tempel uit daardie tye. Volgens 
tradisie sou laasgenoemde tempel 'n 
Theseion wees, d.w.s. 'n tempel van 
Theseus. Die Amerikaanse argeoloë 
beweer egter dat hulle bewyse het dat 
dit eerder 'n tempel van Hephaistos, 
die Griekse god van die smede kon 
wees. Net soos die wêreldbekende 
Parthenon op die Akropolis, is dit 'n 
Doriese bouwerk. Dit is egter baie 
kleiner as die Parthenon: ses pilare 
voor en agter en dertien pilare aan die 
kante. Ons weet ook dat die tuin wat 
vandag rondom hierdie goedbewaarde 
tempel te sien is, min of meer 'n re- 
plika is van 'n tuin wat in die derde 
eeu voor Christus daar uitgelê is. 


Paulus as geletterde mens, het, toe 
hy hier op die markplein ,,elke dag” 
rondbeweeg en met ,,die wat hom teë- 
gekom het” as getuie van Jesus Chris- 
tus gespreek het, seker diep onder die 
indruk gekom van die rykdom van 
Griekse gode, waarteen sy verkondi- 
ging van die aan die Grieke nog ,,on- 
bekende God', moes ingaan. ,,Hoor, 
Israel, die Here onse God is 'n enige 
God"! Inderdaad kon hy weldra op die 
Areopagus aan die Grieke sê: ,,Athe- 
ners, ek sien dat julle in elke opsig 
baie godsdienstig is.” Van hierdie 
godsdienstigheid getuig inderdaad die 
resultate van die wetenskap van die 
Argeologie. 


(Word vervolg) 





Die koninklike wag (,,evzon”) voor 'n 
paleis sonder koning (omdat die Grieke 
geen koning meer wil hê nie). Op die 
agtergrond is die Akropolisheuwel met 
die Parthenontempel en baie ander 
tempeltjies van verskeie Griekse gode. 





Oorblyfsels van die tempel van die ou Griekse god van die see, Poseidon. Hier op 
kaap Sunion, nie ver van Athene af nie, waai die wind mens gewoonlik byna in 
die see. 

BESONDERE GAWES 


HEILIGE GEES 


Be-oordeling: 


if 


In al drie die gedeeltes waar die 
gawes genoem word, kom dié voor 
wat in direkte verband staan met 
die verkondiging van die Woord. 
In Romeine en Korinthiërs kom dié 
voor wat in verband staan met die 
opsig oor die Woordverkondiging 
en die barmhartigheidsdiens. 


Slegs in die gedeeltes uit Korinthe 
kom besonder buitengewone ga- 
wes soos spreek in tale en ge- 
sondmaking voor. 

Die kerk sal baie duidelik moet 
antwoord gee op die volgende 
vrae: Kan en wil God tot vandag 
toe al die genoemde gawes ge- 
bruik in sy diens tot uitbouing van 
sy koninkryk? 

Die vrag of God kan, sal sonder- 
meer as bevestigend beantwoord 
moet word. God is die Almagtige 
en alles is daarom sondermeer vir 
Hom moontlik. Bloot die feit dat 
'n besondere gawe vandag nog 
onder sekere groepe funksioneer 
is egter nie voldoende bewys dat 
dit die wil van God is nie. Dit wat 


, dikwels aangegee word as Chris- 


telik kan net sowel heidens en de- 
monies wees. Net soos Moses en 
Aaron het Farao se towenaars ook 
tekens en wonders gedoen (Ex. 
7 en 8). In Handelinge 16 tref ons 
'n slavin met 'n waarsêende Gees 
aan. In die laaste dae sê Christus 
,sal daar valse Christusse en valse 
profete opstaan, en hulle sal groot 
tekens en wonders doen.” 

(Mat. 24:24. Verg. ook Openb. 
13:13, 14 en 16:14.) Die antichris 
wat Paulus in 2 Tess. 2:9 beskryf 
se koms sal gepaardgaan met ,,al- 
lerhande kragtige dade, tekens en 
wonders van die leuen.” Vir ons 
as gelowiges bestaan die moont- 
likheid nie om te bespiegel of God 
kan of wil nie. Vir ons geld alleen 
wat wil God. Die wil van God is 
egter nie geleë op ons bespiege- 
lingsveld nie, maar is vir ons op- 
geteken in die Woord van God, 
die Bybel. Die sektariese weg om 
een Bybelgedeelte te verhef as die 
alleensprekende sal afgewys moet 
word. Die ganse Skrif in sy regte 
verband sal tot sprake gebring 
moet word. 

Die Bybel gee nêrens in een teks- 
vers of een hoofstuk 'n klinkklare 
antwoord op ons vraag nie. Uit 


van die 


(vervolg 3) 

die gegewens voorhande sal uit 
die hele Skrif 'n gevolgtrekking ge- 
maak moet word. 


Die vraag kan soos volg geformu- 
leer word: Watter gawes tref ons 
aan in die Skrif as blywend: watter 
gawes word in die Skrif spesifiek 
beveel; aan watter gawes heg die 
Skrif self die hoogste waarde en 
vir watter gawes moet die gelo- 
wiges hulle be-ywer? 


(a) Die gawe van die profesie: 
Hierdie gawe tref ons aan in 
al drie Skrifgedeeltes waar in 
die besonder melding gemaak 
word van die genadegawes. 
Hierdie gawe soos reeds ge- 
blyk is die verkondiging van 
die Woord van God. As Chris- 
tus voor sy hemelvaart op- 
drag aan sy apostels gee, 
staan die verkondiging van die 
Woord sentraal (Mat. 28:19 
en Hand. 1:8). As ons kyk na 
die werk van die apostels 
soos beskryf in Handelinge en 
die Briewe is dit duidelik dat 
die verkondiging altyd sen- 
traal gestaan het. (Hand. 6:2.) 
Na die dood van die apostels 
gaan die werk van die kerk 
voort. Veral in sy Pastorale 
Briewe gee Paulus opdrag hoe 
die kerk in die wêreld moet 
funksioneer. Besondere klem 
word weer eens gelê op die 
verkondiging van die Woord 
(1 mim" 411 20 Tim EISE? 
Tim. 2:2, 4:2). Dat die ver- 
kondiging van die Woord 
hierdie besondere, sentrale 
plek inneem, is eintlik vanself- 
sprekend. Dit gaan in die kerk 
primêr om die geloof in Jesus 
Christus. Hierdie geloof skenk 
God op 'n bepaalde wyse. 
Volgens die hele boek Hande- 
linge skenk God dit deur die 
verkondigde Woord. Die apos- 
tel Paulus stel: ,,Die geloof is 
deur die gehoor van die 
Woord.” (Rom. 10:17.) 


(b) Naas die gawe van die profe- 
sie neem die gawes wat lê 


Die Hervormer, Augustus 1975, bladsy 12 


(ce) 


rondom die diens van die 
barmhartigheid ook 'n sentrale 
plek in. Christus in sy om- 
wandelinge hier op aarde het 
klem daarop gelê (Mat. 25:31- 
46). Die apostels besef dit is 
deel van die kerk op aarde se 
werk. Om hierdie dienswerk 
te verrig word die armversor- 
gers gekies, waarvan ons lees 
in Handelinge 6:1-7. In feitlik 
elke brief in die Nuwe Testa- 
ment word dit vermeld. In 
twee van die drie gedeeltes 
waar die besondere gawes 
vermeld word, kom dit voor 
in die Pastorale Briewe waar 
dit gaan om die funksionering 
van die kerk na die aposto- 
liese tyd, word dit nog in die 
besonder vermeld (1 Tim. 
3:9-10). 


Die gawe van regering of op- 
sig neem in die Nuwe Testa- 
ment ook 'n besondere plek 
in. Christus gee self daartoe 
opdrag (Mat. 18:15-20, Joh. 
21:15-17). Paulus self het tel- 
kens teruggegaan na die ge- 
meentes wat hy gestig het, 
om te kyk of alles nog in 
orde is. In die gemeentes wat 
hy besoek het, het hy ouder- 
linge laat kies (Hand. 14:23). 
In die Pastorale Briewe beveel 
hy vir Titus om van stad tot 
stad ouderlinge te kies (Titus 
1:5). Kragtens die besondere 
betekenis en funksie van die 
woord ouderling moet ons on- 
der hierdie ouderlinge seker 
dienaars van die Woord en 
regerende ouderlinge ver- 
staan. In die drie gedeeltes 
waar die buitengewone ga- 
wes in die besonder bespreek 
word, kom die saak van die 
opsig en die regering ook 
twee maal voor. 

As ons nou weer gaan kyk na 
die besondere gawes, soos dit 
reeds bespreek is, is dit dui- 
delik: dat al die gawes be- 
haiwe die van gesondmaking 
en spreek in tale onder die 
drie hoofde: profesie, rege- 
ringe en barmhartigheid inge- 
deel kan word. 


Die gawes van verkondiging, 
] Na volgende bladsy 





regering en barmhartigheids- 
diens word in die Skrif be- 
skryf as van besondere waar- 
de en blywend. Op grond 
hiervan het die kerk van die 
vroegste tye af ge-oordeel dat 
dit die besondere wyse is 
waarop God sy kerk wil laat 
regeer in die wêreld. ,,Ons glo 
dat hierdie ware kerk geregeer 
moet word volgens die gees- 
telike regering wat die Here 
ons geleer het in sy Woord, 
naamlik dat daar dienaars of 
herders moet wees om die 
Woord van God te spreek en 
die sakramente te bedien; ook 
opsieners en diakens om saam 
met die herders as die Raad 
van die kerk te wees en deur 
hierdie middel die ware gods- 
diens te onderhou en te sorg 
dat die ware leer sy loop het, 
dat ook die oortreders op 
geestelike wyse gestraf en in 
toom gehou word, en dat ook 
die armes en bedruktes ge- 
help en getroos word na die 
maat van hulle behoeftes.” 
(Nederlandse Geloofsbelyde- 
nis 30.) Die gawes wat in die 
Bybel aanvanklik beskryf is 
as besondere gawes (garis- 
mata) het by ons vanweë die 
voortdurende bestaan, tot ge- 
wone en alledaagse geword. 
Die gawes van spreek in tale 
en gesondmaking vra nog in 
die besonder ons aandag. 


(d) Spreek in tale: 


1. Christus self gee nie op- 
drag dat die gemeente in 
tale moet spreek nie. Die 
enigste teks wat dui in 
hierdie rigting is Markus 
16:17. Alle gesagheb- 
bende Nuwe Testamenti- 
ci is dit egter eens dat 
die laaste gedeelte van 
Markus nie outentiek is 
nie. Die apostels vra dit 
nie van die gemeentelede 
waar hulle die Woord 
verkondig het nie. Dit 
kom nie voor onder die 
besondere gawe wat 
vermeld word in Paulus 
se brief aan die Romeine 
en die Efesiërs nie. Dit 
word nie vermeld in die 
Pastorale Briewe wat die 
funksionering van die 
kerk in die na-apostoliese 
tyd, beskryf nie. Dit kom 
net voor in die gemeente 
van Korinthe en word 
laaste gemelde in die lys 
van besondere gawes. 
Gedurende die kerk se 
geskiedenis tot vandag, 
het dit net sporadies 
voorgekom. 


2. Daar is miskien 'n beson- 
dere rede waarom dit net 
in Korinthe voorgekom 
het. Die gemeente in 
Korinthe leef in 'n gebied 
waar die misterie gods- 
dienste 'n besondere plek 
ingeneem het. Onder 
hierdie godsdienste was 
daar groepe wat sterk die 
klem gelê het op die 
spreek in tale. Miskien 
was die gemeente in 
Korinthe jaloers op hulle. 
Die voortdurende begeer- 
te om in tale te spreek, 
het miskien vanweë psi- 
gologiese tendense, die 
begeerte gemaak tot 
werklikheid. 


3. In 1 Korinthiërs 14:18 sê 


Paulus dat hyself in tale 
spreek. Nêrens op een 
plek in die Nuwe Testa- 
ment lees ons dat Paulus 
hierdie gawe van hom in 
die midde van die ge- 
meente be-oefen het nie. 
In die volgende vers sê 
hy ook dat hy dit nie in 
die gemeente wil beoefen 
nie. Paulus het waarskyn- 
lik hierdie gawe van hom 
in sy binnekamer ont- 
plooi. As iemand miskien 
hierdie gawe het, behoort 
hy dieselfde pad te loop 
as Paulus. Hy behoort so 
beskeie daaroor te wees 
dat niemand anders eers 
moet weet dat hy hierdie 
gawe besit nie. 


4. Die waarde van spreek in 


tale in die midde van die 
gemeente ag Paulus be- 
sonder laag. In die kerk 
gaan dit om die stigting, 
die opbouing van die ge- 
meente. Die gawe wat in 
die besonder daarvoor 
bedoel is, is die profesie, 
die verkondiging van die 
Woord (1 Kor. 14:3). Die 
leer, die onderrig wat deel 
is van die verkondiging 
skat hy tweeduisend 
maal hoër as die spreek 
in tale. ,In die gemeente 
wil ek liewer vyf woorde 
met my verstand spreek 
om ook ander te onder- 
rig, as tienduisend woor- 
de in n! taal” (1 Kor. 
14:19.) God wil dat die 
mens in die besonder 
deur die verkondiging 
van die Woord tot die 
geloof sal kom, na die 
spreek in tale sal die 
mense nie luister nie (1 
Kor. 14:21). In plaas van 
dat die spreek in tale 


daartoe lei, dat ongelo- 
wiges hulle by die ge- 
meente kom voeg, sal dit 
eerder tot gevolg hê dat 
die gemeente 'n bespot- 
ting in die oë van die 
wêreld sal wees. ,As die 
hele gemeente dan saam 
vergader het, en hulle sou 
almal in tale spreek en 
daar kom onkundiges of 
ongelowiges binne, sal 
hulle nie sê dat julle 
kranksinnig is nie?” (1 
Kor. 14:23.) Volgens 1 
Korinthiërs 14:20 is hulle 
wat in tale spreek eintlik 
kinderagtig. Vanweë al 
hierdie tendense lei die 
spreek in tale eintlik tot 
wanorde in die gemeente. 
Die Skrif eis dat alles in 
die gemeente ordelik 
moet verloop. (1 Kor. 
14:40.) 


(e) Wonders en gesondmaking: 


Rondom hierdie saak het die 
pinkstergroepe en die nuwe 
pentacostaliste 'n hele teolo- 
gie opgebou: Siekte is die ge- 
volg van sonde, Christus het 
die sonde oorwin en daarmee. 
saam ook die siekte en alles. 
wat daarmee in verband staan. 


Elkeen wat waarlik glo in” 


Christus behoort nie meer 
siek te wees nie. Die gebruik 
van enige middel om jou siek- 
te weg te neem, is sonde. Die 
feit dat Christus en sy apos- 
tels siekes genees het, word 
beskou as rede waarom die 
kerk hom ook daarvoor moet 
be-ywer. 
Om die werk van Chris- 
tus en sy apostels son- 
dermeer gelyk te stel met 
die kerk en die gelowiges 
van vandag is in stryd 
met elke bestaande her- 
meneutiese reël. Christus 
en sy apostels is nie ons 
voorbeeld nie. Christus is 
die Verlosser uit sonde 
en dood en sy apostels 
is die oor en oog getuies 
van hierdie waarheid. 

2. Jesus Christus se won- 
ders en genesings is te- 
ken van sy Messiasskap, 
dit is die vervulling van 
God se beloftes in die 
Ou Testament (Jes. 35:5 
en 6). As Jesus Christus 
blindes laat sien, dowes 
laat hoor, lammes laat 
loop, duiwels uitdryf, is 
dit teken en bewys dat 
die heilstyd aangebreek 
het, dat die Messias ge- 
kom het. (Mat. 18:17.) 

[] Blaai om 

BESONDERE GAWES 
VAN DIE HEILIGE GEES 


C] Vervolg van vorige bladsy 


Dat die wonders van die 
apostels dieselfde bete- 
kenis het, blyk uit die feit 
dat hierdie besondere 
wonders verdwyn nadat 
die kerk gevestig is, soos 
getuie daarvan gegee 
word in die Pastorale 
Briewe en briewe wat da- 
teer uit die na-apostolie- 
se tyd. 


3. Nêrens gee Christus op- 
drag aan sy kerk dat hulle 
wonders moet verrig nie. 
In Markus 16:18 word 
wel melding gemaak van 
duiweluitdrywery en ge- 
sondmaking. Soos reeds 
gesê is, word die outori- 
teit van hierdie gedeelte 
hoogs betwyfel. As dit 
miskien wel outentiek sou 
wees, en Christus verwag 
werklik van die gelowiges 
wat daar gesê word, 
waarom neem die pink- 
stergroepe dan nie ook 
slange op nie, waarom is 
hulle nie ook bereid om 
gif te drink, soos daar 
gesê word nie? In die 
lyste waar die gawes ge- 
noem word, word die 
gesondmaking net in die 
Korinthiërbrief vermeld en 
net soos die tale ook na 
die ander gawes. 


4. Christus het ons volkome 
verlos van alle sonde en 
ongeregtigheid. Die ge- 
volg van die sonde naam- 
lik die siekte, is ook deur 
Hom weggeneem. Aan 
laasgenoemde sal die ge- 
lowige eers ten volle deel 
hê met die wederkoms 
van Christus. Solank as 
wat hierdie wêreldorde 
geld, sal selfs die gelo- 
wiges nog nood en ellen- 
de ken. Paulus sê self: 
,Ons moet deur baie ver- 
drukkinge in die konink- 
ryk van God ingaan” 
(Hand. 14:22). Paulus 
self word nie verlos van 
sy siekte nie (Gal. 4:13 
en 14 en! 1 Kor 23) 
Timotheus het blykbaar 
voortdurend geworstel 
met allerlei maagkwale 
(1 Tim. 5:23). Tr6fimus 
word deur Paulus siek 
agtergelaat in Milête (2 
Tim. 4:20). 

5. Reeds in die Ou Testa- 


ment word middels aan- 
gewend om siekes te ge- 
nees. Jesaja sit 'n vye- 
koek op Hiskia se wonde 
(2 Konings 20). Naman 
moet homself sewe maal 
in die Jordaan was. Elia 
en Eliza wek dooie kin- 
ders op deur hulle oor 
hulle uit te strek. (1 Ko- 
nings 17 en 2 Konings 4). 
Een van Paulus se reis- 
genote en skrywer van 
die boek Handelinge was 
'n geneesheer (Kol. 4:14). 
Timotheus en die ouder- 
linge wat in die Jakobus- 
brief vermeld word moet 
gebruik maak van mid- 
dels om te genees (1 
Tim. 5:23 en Jakobus 
5:14). 

In die Korinthiërbrief 
word nie gesê die gawe 
van gesondmaking is 'n 
gawe sonder middels nie. 
Die gawe van genesing 
deur middel van die ge- 
bed kan seker vandag 
nog bestaan. Dat dit deur 
die kerk beoefen moet 
word en dat dit moet ge- 
skied los van enige mid- 
dels kan nie uit die Skrif 
afgelui word nie. Uit Ja- 
kobus 5:14 blyk dat vir 
die siekes gebid moet 
word, maar dat middele 
steeds gebruik moet 
word. Die middel sonder 
die gebed mag nie deur 
die kerk aangeskryf word 
nie. 

Dit is uit die Skrif baie 
duidelik dat dit nie die 
wil van God is dat ge- 
loofsgenesing en doen 
van wonders gebruik 
moet word as middels om 
ons geloof te bevestig of 
om daardeur ander tot die 
geloof te bring nie. Die 
geloof is uit die gehoor 
van die Woord (Rom. 
10:17). Die saligheid is 
juis vir hulle beskore wat 
sonder sigbare tekens 
nogtans in Jesus Christus 
glo: ,,Salig is die wat nie 
gesien het nie en tog ge- 
glo het.” (Joh. 20:29.) 
Dit wat in die Skrif be- 
skryf is, is genoeg ter 
wille van ons geloof: 
,Hierdie is beskrywe dat 
julle kan glo dat Jesus die 
Christus is, die Seun van 
God" (Joh. 20:31). In die 
outyd het God tot die 
mense gespreek op baie 
maniere. In die laaste van 


die dae spreek Hy deur 
sy Seun Jesus Christus 
(Hebr. 1:1). In Jesus 
Christus het God alles vir 
ons gesê wat nodig is vir 
ons saligheid. 
Aangesien die spreek in tale 
en die wonderlike genesing 
deur die gebed in die Skrif 'n 
saak is van sekondêre belang 
en van baie geringe waarde, 
is die ontbreking daarvan in 
die lewe van 'n gelowige geen 
saak tot kommer nie, ook 
geen saak waarvoor die gelo- 
wige hom behoort te beywer 
nie. 
Die kerk sal egter vir sy lid- 
mate moet sê: ,Beywer julle 
met die oog op die beste ga- 
wes” (1 Kor. 12:31). In die 
lig van die voorafgaande sal 
dit beteken: As jy die gawe 
van profesie, regering of barm- 
hartigheid het, bring dit tot 
volle ontplooiing in jou lewe. 
In afgeleide sin, besit elke 
gelowige hierdie gawe: Spreek 
daarom voortdurend van die 
groot dade van God in Jesus 
Christus; vermaan jou broeder 
of suster wat op die dwaal- 
spoor geraak het; ontferm jou 
oor alle mense in nood. Bo dit 
alles beoefen die liefde wat 
beskryf word as die grootste 
gawe (1 Kor. 13). God moet 
jy liefhê met jou heie wese en” 
jou naaste soos jouself (Mat. 
22:37-40). 

Umoetheeljaar selfdielerselshou. 
Ons sors dat uheelvakansieloshandekanry 


Treinry is loshande dié 
beste manier om te kom waar u 
wil wees. As u met die trein ry, 
kan u die natuurskoon dophou, 
pleks van die spoedmeter. U kan 
rustig vergeet van snelstrikke, 
padvarke, verkeersknope, 
petrolbeperkings en al die ander 
dorings op `n motoris se pad. 

En u kom uitgerus by u 
bestemming aan. 

Die hele gesin 

Die hele gesin se vakansie 
begin die oomblik as hulle op 
die trein klim. 

Vir pa wat heerlik langbeen 
kan sit na die jaar se harde werk. 

Vir ma wat haar nie hoef te 
bekommer oor padkos of slaap- 
plek nie. 

En vir die kleinspan wat 
hope speelruimte het en nooit `n 
oomblik verveeld sal wees nie. 


Konsessietyd is grootspaartyd 


As u in konsessietye ry, betaal u tot 25%, minder 
vir u kaartjie. 

Daar's net `n paar dinge wat u moet onthou as 
u vir `n konsessiekaartjie vra: Konsessiekaartjies is 
net geldig vir die jaar waarin hulle uitgeneem is, net 
in konsessietye en net vir retoerreise. Die heenreis 
moet begin op die datum wat die kaartjie aangee en 
mag nie onderbreek word nic. Kaartjies word nie 
uitgereik vir heen- of terugreise wat op `n Vrydag, 
Saterdag of Sondag begin nie. 

Beplan u volgende vakansie volgens dié 
konsessietydtafel en bespaar groot geld; 

3 September tot 24 September 1975. 

7 Oktober tot 2 Desember 1975. 


Konsessies Is nie van toepassing op die Blou- 
trein of die Drakensberg nie. 

Volle besonderhede is te kry by alle stasies en 
S.A. Spoorwegreisburo s. 





Uitmuntende etes 

Ons treinpersoneel is opge- 
lei om te sorg dat u net die aller- 
beste behandeling kry wanneer 
u aansit vir een van ons uit- 
muntende etes. Of `n drankie 
bestel. Of u bed laat opmaak. 

Van daardie eerste seep- 
gladde wegtrek tot die laaste 
foutlose stilhou weet u u is in 
goeie hande. 


Goedkoop 

En treinry is die goedkoop 
manier van ry. Want kinders 
onder sewe, wat deur vol- 
wassenes vergesel word, ry 
gratis en dié onder twaalf teen 
halfprys. En as u in konsessietye 
ry, betaal u baie minder vir u 
kaartjie. 

Span heel vakansie uit. Ry 


per trein. Vz/1s[aa28/2/Rs 

SCHWEIZER-RENEKE SE HALF-EEUFEES 


Op 17 MEI 1975 het die gemeente 
Schweizer-Reneke sy halfeeu van be- 
staan feestelik herdenk. 


Ds. J. G. M. Dreyer tree Saterdag- 
middag 17 Mei, in 'n stampvol kerk, op 
met 'n weldeurdagte feesrede uit die 
boek Deuternomium. 

Woorde van gelukwensinge is uitge- 
spreek deur — prof. J. P. Oberholzer, 
voorsitter van die Algemene Kerkver- 
gadering, ds. C. J. $S. van Niekerk na- 
mens die ring van Maaguassi en ds. W. 
J. Bezuidenhout, konsulent van die ge- 
meente. 

Goeie wense is ook oorgedra deur 
Raadslid mev. J. Pienaar namens die 
Stadsraad en deur ds. M. P. Harris en 
mnr. H. van Zyl, onderskeidelik namens 
die Geref. Kerk en die skole. 


Teenwoordig by die feesgeleentheid 
was ook die lede van die ring, wat 
vanaf 15 Mei tot 17 Mei, in sitting hier 
saam was. 


Gelukwense is ontvang van oud-lid- 
mate van die gemeente, asook van 
vroeëre predikante en konsulente w.o. 
ds. P. J. J. Venter, ds. D. F. Erasmus 
sr., ds. J. J. Engelbrecht en ds. S. J. 
Swanepoel, leraars wie se arbeid nog 
in dankbare herinnering gebring word. 
Meesal is Schweizer-Reneke deur le- 
raars vanaf Delareyville bedien, met wie 
die gemeente in kombinasie was. Di. 
G. C. Coetzee en D. J. van Staden was 
die eerstes en later di. P. G. van Staden 
en S. J. Swanepoel, waarna die ge- 
meente selfstandig beroep het. 


Die huidige herderspaar, dr. en mev. 
J.M. de Wet, is in die gemeente vanaf 
Junie 1972! 


Omstreeks 1923 het 'n handjievol 
manne w.o. die broeders Japie Nortje, 
Cornelius van Niekerk, Hansie Coetzee 
en andere, hulleself geroepe gevoel om 
die 50 of meer lidmate van hierdie ge- 
weste onder die leiding van ds. P. J. J. 
Venter tot 'n gemeente te organiseer. 
Op 3 Februarie 1924 hou ds. Venter 'n 
diens in die Laerskool en word die 
Heilige doop bedien aan C. J. $. Kotzee 
(die huidige registrasie-skriba van die 
gemeente). Op 14 Junie 1924 Iê die 
eerste groep katkisante, belydenis van 
die geloof af, en vind die eerste be- 
diening van die heilige nagmaal plaas. 


Schweizer-Reneke word tot self- 
standige gemeente gestig op 15 Mei 
1925. Die stigting geskied onder leiding 
van ds. D. F. Erasmus, voorsitter van 
die Ring (Ver Westelike, soos toe be- 
kend) en ds. G. E. Ahlers, skriba met 
ouderlinge Oosthuizen (Losberg) en 
De Kock (Ventersdorp) as lede van 
die ringskommissie. Teenwoordig was 
ook ds. P. J. J. Venter. 


Dmslerm 





Huidige lidmate van die gemeente wat ook lidmate was (belydend en doop) tydens 
die stigtingsjaar 1925. 


Die eerste ampsdraers was ouder- 
linge Japie Nortje en Hansie van Wyn- 
gaardt; diakens Koos de la Rey, Corne- 
lius van Niekerk met broeder Hansie 
Coetzee as skriba-kassier. 


Met hulle mag soveel andere genoem 
word wat in die jare wat sou volg die 
gemeente as ampsdraers getrou ge- 
dien het. Ons eer hulle nagedagtenis! 
God het die manne en met hulle soveel 


andere, manne en ook vroue, gebruik 
in sy diens! 


Op 20 Julie 1929 vind die hoeksteen- 
legging plaas van die eerste kerkgebou. 
Ds G. E. Ahlers rig 'n geleentheids- 
woord tot die gemeente na aanleiding 
van Jesaja 28:16 ,,Die hoeksteen wat 
vasgegrondves is, hy wat glo sal nie 
haastig wees nie.” 


Dit was die eerste mylpaal in die ge- 





Die kerkraad van Schweizer-Reneke 1975. 

skiedenis van die gemeente, sedert die 
stigting. In 1955 volg die bou van die 
nuwe kerk onder leiding van ds. J. J. 
Engelbrecht (sr.). s 


By al hierdie werksaamhede het ook 
die susters hulle plek volgestaan, en 
soms onder moeilike omstandighede 
hulle deel gedoen met die insameling 
van fondse, en later ook met die del- 
ging van die skuldelas van die ge- 
meente. Na die feesverrigtinge in die 
kerkgebou op 17 Mei het die susters, 





Predikante teenwoordig met die feesviering. Voor v.ln.r.: ds. J. G. M. Dreyer, 
prof. dr. J. P. Oberholzer, ds. C. J. $. van Niekerk. Agter v.l.n.r: ds. J. H. H. Jacobs, 
dr. J. M. de Wet, ds. W. J. Bezuidenhout, ds. J. F. Mouton, ds. J. J. Steenkamp. 


Die huidige leraarspaar dr. en mev. J. M. de Wet. 


onder die leiding van mev. De Wet, 
die gemeente en besoekers op die 
kerkgronde met verversings getrakteer. 


In 'n gees van samehorigheid, bly- 
moedigheid en met 'n diepgevoelde 
dankbaarheid teenoor die Here, is die 
gemeente daarna uiteen. 

Op Sondag 18 Mei vier die gemeen- 
te die heilige nagmaal. Die plaaslike 
leraar neem die bediening waar. 





SCHWEIZER-RENEKE 
VIR 50 JARE 
BESTAAN 


Hierdie mooi dorp is vir die besoeker 
'n soort oase in die Wes-Transvaalse 
kontrei. Die dorp Iê in 'n goeie land- 
boukundige distrik met sy mielies en 
ander graanprodukte, asook sy groot- 
en kleinvee. Dit maak as dorp en as 
distrik 'n goeie indruk van welvarend- 
heid en bedrywigheid. 


Die meeste is ek beindruk deur die 
pragtige kameeldoringbome met hulle 
sambreelagtige kruine. Blykbaar word 
hulle as bome waardeer, want ook 
langs die strate pryk hulle in al hulle 
boomtrots en oorskadu baie ander 
aangeplante bome. Die kameeldoring is 
immers inheems daar. Die vorige eeu 
was die wêreld daarlangs vol van hulle 
en het hulle die opkomende mynbedry- 
wighede en die instroming van diamant- 
fortuinsoekers van brandstof voorsien. 
Vragte en nogmaals vragte brandhout 
is weekliks met ossewaens na Kimber- 
ley vervoer. Maar uitroei van die ka- 
meeldoring het gelukkig nie plaas ge- 
vind nie. Die kameeldoring doodkry is 
min. Gelukkig is die uitroeigevaar 
verby. Die kameeldoring is nou, so lyk 
dit vir my, die trots van die Schweizer- 
Reneke se bevolking, sowel as van die 
stadsraad van die dorp. 


Die drie ,susterkerke' het elkeen daar 
die nodige kerkgeboue, pastorieë en 
predikante. Die Hervormde gemeente 
word bedien deur dr. J. M. de Wet, 
wat ,,na den bloede” verwantskap het 
met — wat ons volk betref — die 
generaal van alle generaals, Christiaan 
de Wet. Sy vrou is van die bekende 
Schutte-familie van die plaas Buffels- 
doring in die Potchefstroomse distrik. 
Die leraar word in sy ampswerk ter sy 
gestaan deur 'n Span van 25 amps- 
draers. 


Die kerkgebou en pastorie lê aan die 
voet van 'n historiese randjie. Dit alles 
maak 'n mooi, welversorgde en rustige 
indruk. Met die halfeeufees het daar 'n 
aangename stemming geheers. Na die 
ringsitting die oggend en die feesrede 
die namiddag was daar op die kerk- 
plein heerlike braaivleis en allerhande 
versnaperinge welversorg deur mev. 
De Wet en haar span flukse susters. 


Die Here van die kerk het aan die 
gemeente baie seëninge geskenk. Daar 
kan op 'n halwe eeu van genade terug 
gekyk word. Met vrug word gearbei en 
onder die voorsienige sorg van onse 
God kan die gemeente die toekoms 
met vertroue tegemoet gaan. 


Joh. Dreyer 

N MONUMENT 


Gedagtewisseling oor die betekenis 
van monumente het by my die gedagte 
laat ontstaan om in Die Hervormer te 
begin met 'n reeks oor ons monumente 
en hulle betekenis. 


Dikwels vertel 'n monument, of dit 
groot en swierig is, en of dit maar net 
'n nederige klipstapel of gedenkplaatjie 
is, op woordelose maar tog kragtige 
wyse, 'n verhaal van eensame worste- 
ling of aangrypende drama wat hom 
op 'n plek afgespeel het. 


Uiteraard sal hier nie 'n volledige 
behandeling gegee word van die volle 
verhaal waaraan 'n monument wil herin- 
ner nie. Dit is maar net brokstukkies 
uit ons geskiedenis, soms ook 'n paar 
vrae waarop die geskiedenis nog nie 
kon antwoord nie. Streng gesproke sal 
dit ook nie altyd gaan om 'n monu- 
ment nie, dikwels net 'n klipstapel of 
gedenkplaatjie .., 


,O wye en droewe land, alleen 

onder die groot suidersterre. 
OE EE 

Jy ken die pyn en eensaam lye 

van onbewuste enkelinge, 

die verre sterwe op die veld, 

die klein begrafenis ...” 


—N. P. v. Wyk Louw 


l. Die sterfplek van genl. J. H. de la 
Rey 


Ons begin met so 'n eenvoudige ge- 
denkplaatjie. Teen die voorkant van die 
stasiegebou in Langlaagte, Johannes- 
burg, direk langs die hoofingang in 
De Villestraat, is die gedenkplaat, soos 
meegaande foto aandui, aangebring. Dit 
herinner aan die tragiese dood van 
genl. Koos de la Rey in hierdie straat 
op 15 September 1914, kort na 9 die 
aand. 


As 'n mens hier vir 'n paar oomblikke 
in die besige straat gaan stilstaan, 
word die herinnering aan die ontset- 
tende drama wat hom in die nag hier 
afspeel, aangrypend: Genl. De la Rey, 
onvergeetlik uit die dae van die stryd 
tussen Boer en Brit, hooggeag en ge- 
respekteer deur sy mense veral in Wes- 
Transvaal, voortgedryf deur 'n onuit- 
blusbare drang om die vryheid van 
sy volk en sy grond herstel te kry; hier- 
die kragtige en tog so brose mense- 
lewe wat met die versugting: ,,dit is 
raak” sterf in die arms van die ver- 
dwaasde genl. C. F. Beyers, nadat hy 
getref is deur 'n opslagkoeël uit die 
geweer van 'n polisieman. 


() 


Die dood van De la Rey het verrei- 
kende gevolge gehad. Dit sou die ver- 
dere verloop van die rebellie beslissend 
beinvloed; dit sou ook 'n vuur van 
bitterheid en agterdog laat ontbrand 
wat vir die bewind van genls. Botha 
en Smuts op die duur noodlottig sou 
wees. $ 





DR. D. J. C. VAN WYK 





Die dood van genl. De la Rey op 
hierdie plek en datum is tot vandag 
deur 'n newel van geheimsinnigheid 
omhul. Wat presies wou die ou vegter 
juis daardie nag by genl. Jan Kemp 
in die militêre kamp op Potchefstroom 
gaan doen? Dis bekend dat hy vir genl. 
C. F. Beyers, wat juis daardie oggend 
as kommandant-genl. van die Unie 
weermag bedank het, in Pretoria teen 
lg. se sin ompraat om saam te ry. Genl. 
Beyers het tot met sy dood geglo dat 
daardie koeël vir hom bedoel was. Hoe 
sou die rebellie verloop het as De la 
Rey nie hier gesterf het nie? Hoe sou 
ons geskiedenis verloop het as die 





VERTEL 


rebellie meer geslaagd was? Was De 
la Rey se dood 'n blote ongeluk van `n 
polisieman wat meen hy skiet op 
rowers wat nie wil stilhou nie, of was 
dit 'n beplande set om van De la Rey, 
of dalk Beyers, ontslae te raak? Baie 
van die ouer geslag het lg. aanvaar. 
Histories kan dit egter nie bewys word 
nie en lyk De la Rey se dood na 'n 
blote ongeluk. 


So lui ons menslike interpretasie van 
hierdie gebeure. Terselfdertyd weet ons 
egter ook dat die lotaevalle van volke 
en mense nie deur toevallighede bepaal 
word nie. Ons staan hier voor die on- 
verklaarbare raaisel van die dood van 
'n groot man, wat die toekoms van sy 
volk as't ware op daardie oomblik in 
sy hande het, en dan meteens, oën- 
skynlik deur 'n waarboel van minsver- 
stande, toevallighede en sameloop van 
omstandighede, uit die aardse geskie- 
denis weggeruk word. So gee God sy 
eie gang aan die geskiedenis. 'n Mens 
dink onwillekeurig terug aan die dood 
van dr. H. F. Verwoerd... 


Gedenkplaat aangebring op die stasiegebou Langlaagte ter herinnering aan die plek 
waar genl. De la Rey op 15 September 1914 gesterf het. 

Foto D. J. C. v. Wyk 


Ons Bejaardes (5) 


PSIGIESE INVOLUSIE 
(AGTERUITGANG) 


In die vorige artikel het ons die lig- 
gaamlike involusie of agteruitgang baie 
kortliks probeer skets. Daar het ons 
dus gevra: ,Wat sê die dokter?” 


Hierdie keer moet ons aantoon hoe 
die mens in sy eenheid as liggaam en 
psige op sy oudag ook te doen het met 
psigiese involusie, 'n soort van terug- 
waartse ontwikkeling van die menslike 
gees, terug na die van 'n kind. 'n Be- 
jaarde kan weer ,,kinds” word indien 
hierdie teruggang radikaal geskied. Laat 
ons egter dadelik stel: bejaardes ver- 
skil van persoon tot persoon. By die 
een is dit nouliks merkbaar, by die an- 
der staan dit opsigtelik op die voor- 
grond. Sommige bejaardes is grootliks 
hiervoor gespaar. Ons dink aan groot 
staatsmanne en andere wat op ver 
gevorderde leeftyd die leisels nog styf 
in die hand kon hou. Daar is dus ook 
uitsonderings. Elkeen sal seker graag 
onder die uitsonderings wou val; ons 
ken 'n hele paar bejaardes wat nie wil 
weet dat hulle oud is nie en juis daar- 
om in opstand teen hulle ,,kwale” is, 
met die gevolg dat hulle nie kan aan- 
pas by die omstandighede van die ou- 
dag nie en hulleself bitter ongelukkig 
maak. Skrywer ken enkelinge wat grens 
aan tagtig jaar en nog altyd net soos 
in vroeër jare ,,geken'” wil wees, nog 
altyd die ,,leiding” wil neem. So 'n 
persoon is gewoonlik aggressief, aan- 
vallend, strydlustig, bakleierig en voort- 
durend in spanning. Deur sy wanaan- 
passing aan sy ouderdomstyd is hy die 
hoofoorsaak van sy eie ongelukkigheid, 
maak so 'n persoon ook ander mense 
met wie hy of sy saamleef kronies on- 
gelukkig! 


Agteruitaang van psigiese funksies 
kan t.o.v. die volgende gesien word: 


DIE VERLEDE EN HEDE: Die waar- 
nemingsfunksie kom in gedrang. Hulle 
het 'n besondere tydsin en sê van tyd 
tot tyd: ,,Hoe vinnig gaan die tyd nie 
verby nie?” Hierdie ,,klok” loop in die 
hoë ouderdom vinniger as in die jeug- 
jare. (Die kind sê: ,Wanneer is dit tog 
weer Kersfees” en ,,my verjaarsdag is 
nog so verl”) Gewaarwording en waar- 
nemingsvermoë is gewoonlik nie meer 
so skerp nie. Deur die ouerwordende 
sintuie is die waarneming minder in- 
tens. Ook word die gesigsveld kleiner. 
(Daarom is dit gevaarlik vir 'n bejaarde 
om agter die stuurmeganisme van 'n 


KEN ONS HULLE? 


voertuig in te klim — ook die reaksie- 
vermoë is baie stadiger. Voordat die 
remme getrap word, het die ongeluk 
reeds plaasgevind!) Hy ,,beleef” min- 
der gebeurtenisse as in dae van weleer, 
raak ook minder geinteresseerd in baie 
sake. Nuwe name en nuwe gesigte 
word makliker vergeet. 'n Reis van drie 
weke in die buiteland het vir 'n (rede- 
lik gesonde) tagtigjarige oom wat saam 
met ons getoer het, gelyk na 'n toer 
van drie maande! Nieteenstaande sy 
gesondheid goed was, kon hy die tyd 
van huistoegaan nie meer afwag nie; 
weer die tydsbegrip of tydsbelewenis. 
Mens sou verwag dat in 'n lewe waar- 
in belewenisse en afwisselende boeien- 
de momente minder in getal en in 
intensiteit voorkom, verveling moet 
intree. Tog hoor mens selde dat be- 
jaardes verveeld voel. Feit is dat die 
wêreld” rondom die bejaardes steeds 
kleiner word en hy daarom op hom- 
self/haarself aangewese is en die eie 
ego maklik in die sentrum te staan kan 
kom, soos in die kinderdae. Nuwe 
dinge word nie maklik opgeneem en 
verwerk nie; dit vermoei hulle eerder. 





DR. P. J. THEO KOEKEMOER 





Ons vind by die bejaarde hierdie 
merkwaardige en belangrike kenmerk 
in hulle kenwêreld: hulle gaan leef in 
die herinnering (retrospeksie). In die 
dae van weleer was hulle prospektief, 
het vooruit beplan; dit was die dae van 
die verwagting. Nou leef hulle in herin- 
nering. Die vraag kan gestel word wat 
tog die oorsake van so 'n ,,teruglewe” 
kan wees. 'n Antwoord kan moontlik 
daarin gesoek word dat deur verswak- 
king van psigiese spankrag en opmerk- 
saamheid, die nuwe en aktuele van die 
dag nie meer sterk opgeneem kan word 
nie Omdat hierdie funksies in sterk 
mate (biologies) liggaamlik veranker 
is, is dit begryplik om hierdie verskyn- 
se! medies terug te voer na verande- 
ringe wat daar moontlik plaasvind in 
die brein, aldus die dokter. Maar daar 
is ook 'n ander faktor wat onthou moet 
word. Opmerksaamheid en waarne- 
ming staan sterk onder invloed van die 
,ek-betrokkenheid”, d.w.s. sodra iets 
gebeur wat myse'f raak, waarby ek 
betrokke is, is die opmerksaamheid 
lewendig. Die dinge wat die bejaarde 
self en sy familie raak interesseer hom 
steeds — die ander minder. Verder 
moet ons onthou dat hoogbejaarde 
mense in die daaglikse maalstroom van 
die lewe meestal eenkant opsygeplaas 


is. Hulle staan langs die ,,kantlyn” en 
kyk en is naderhand gewoond om self 
nie ,,saam te speel” nie. By menigeen 
is dit ingeprent dat hy/sy tog nie 
,daarby hoort” nie en daarom is dit 
maar die beste om opsy te staan, want 
,hulle hou tog nie met my rekening 
nie!” Hierdie bsiewing kan ook 'n rol 
speel in die afname van die belang- 
stellings en tanende interesse van die 
meeste bejaardes. 

By hierdie psigiese faktor van die 
,teruglewe” (retrospeksie) sluit 'n 
naasliggende faktor aan. Die rol wat die 
bejaarde in die samelewing speel is 
oneindig geringer as die waaraan hy 
vroeër jare gewoond was. Toe was hy 
nog baas van sy plaas en heer van sy 
hoewe. Dit geld man en vrou. Nou 
staan hulle daar, soms so verskrompeld 
en vereensaam, miskien aan 'n stoel 
gebonde, starende deur die venster na 
buite in 'n agterplasie (van steenkool 
en vullisblikke). Hoe maklik kan in 
hierdie gedagteklimaat nie 'n ontset- 
tende minderwaardigheidsgevoel van 
,ek is tog niks meer werd vir iemand 
nie” ontwikkel? Daar word gesoek na 
vergoeding, kompensasie van die eens 
so volle en belangrike lewe: jy gaan 
dus maar teruglewe in daardie goeie 
ou dae ten einde jou uit te ruk uit jou 
huidige ballingskap” van 'n Ouetehuis. 
In die verlede was jy van belang, jy 
was ,,iets”, maar nou is jy ,,niets”. Die 
herinneringe word steeds mooier en 
,vandag se dae” en ,,vandag se men- 
se” steeds leliker. Geen wonder dat dit 
deur die bejaardes so oordryf word dat 
hulle terugleef in ,,die paradys” van 
weleer. (Die sielkundige, Adler, praat 
van 'n ,,oorkompensasie” by die be- 
jaardes.) SO word die selfgevoel, die 
gevoel van belangrikheid en eie waar- 
de, die goeie gevoel van selfrespek, 
ten alle koste gehandhaaf. ,,Vroeër dae 
was alles nog so goed, maar van- 
dag...” (Met hierdie verskynsel kom 
ons ook by een van die oorsake van 
die ,,generasiegaping” (,,generation 
gap”) tussen die ou geslag en die 
jong geslag.) 

Herinneringsbeelde van die jongste 
verlede is skaars. Dit is te verklaar uit 
die verswakte opmerksaamheid — be- 
halwe t.o.v. daardie gebeurtenisse in 
die jongste tyd waarin die bejaarde 
self (of sy kinders) betrokke is. 

Derhalwe: Enigiemand wat 'n be- 
jaarde gaan opsoek in ware priesterlike 
bewoënheid en ontferming, om  'n 
meestal vereensaamde mensekind in 
die staat van afsondering 'n hand van 

VROUERUBRIEK... 





Hervormde Predikantsvroue in Suid-Afrika vanaf 1652 


36. Rebekka van Baelbergen, eggenote 
van ds. Petrus Hulsenaer 


In Die Hervormer van Desember 1972 
is kortliks melding gemaak van ds. 
Rudolphus Maerlandt, wie se dienswerk 
op 21 Maart 1676 deur ds. Petrus Hul- 
senaer oorgeneem is en dat laasge- 
noemde, wat op 24 Februarie 1676 in 
Kaapstad aangekom het, minder as elf 
maande aan die Kaap gearbei het. Sy 
afsterwe op 16 Desember 1677, na 'n 
siekbed van veertien dae, het aan die 
Politieke Raad die geleentheid gebied 
om 'n nuwe reëling te tref ten opsigte 
van 'n begraafplaas vir Kaapstad. Die 
goewerneur en sy Raad het besluit om 
die houtkerk op die binneplein van die 
Kasteel, waarin ds. Van Arckel in 1666 
begrawe is, nie langer as 'n begraaf- 
plaas te gebruik nie maar om in die 
vervolg ,'s Comps. verlaten thuyn” vir 
dié doel te gebruik. In die middel van 
die nuwe kerkhof sou ruimte gelaat 
word vir 'n kerkgebou of soos die 
Dagregister dit noem: ,,een behoorlyck 
proper kerkje”. Ds. Hulsenaer was die 
eerste afgestorwene wat in die nuwe 
kerkhof begrawe is en sy graf is ge- 
grawe op die middelpunt van die ge- 
projekteerde kerkgebou wat mettertyd 
in die kerkhof opgerig sou word. 


In die verwysing van di. Maerlandt 
en Hulsenaer is gesê dat eersgenoemde 
vermoedelik ongetroud was en dat die 
naam van ds. Hulsenaer se ,,nagela- 
tene weduwe' ten tye van die skrywe 
van die artikel nie vasgestel kon word 
nie en bygevolg onvermeld moes bly. 


Toe die skrywer hiervan op 30 April 
1975 'n brief van oudl. P. J. Rossouw, 
Skriba van die Nederduitsch Hervormde 
Gemeente Wolmaransstad ontvang het 
waarin hy navraag gedoen het oor die 
eerstydse Hervormde kerkgebou van 
Kaapstad, het hy, met die oog op die 
verstrekking van die gevraagde inlig- 
ting, verskillende bronne oor die Kaap- 
se kerkgeskiedenis noukeurig nagegaan. 
In een van die bronne het 'n verwysing 
na ,,die weduwee van ds. Hulsenaer” 
my oog gevang. Terwyl ek in 1972 be- 
kend geraak het met die feit dat ds. 
Hulsenaer getroud was maar in die 
destydse geraadpleegde bronne geen 
vermelding van haar voorname en nooi- 
ensvan teengekom het nie, het die 
raadpleging van Die Moeder van ons 
Almal deur H. C. Hopkins vir inligting 
oor die Hervormde kerkgeboue van 
Kaapstad, my onverwags op die spoor 
gebring van die identiteit van die ,,na- 
gelatene weduwe'” van ds. Petrus Hul- 
senaer. 





Nadat Hopkins 'n beskrywing gee 
van die bougeskiedenis van die oudste 
kerkgebou aan die eerstydse Heeren- 
gracht in Kaapstad, wat tot in 1842 'n 
deel vorm van die geskiedenis van die 
Nederduitsch Hervormde Kerk in Suid- 
Afrika, gee hy op bladsy 53 en 54 ook 
aandag aan die inwyding van die kerk- 
gebou op Sondag, 6 Januarie 1704, on- 
der leiding van ds. Petrus Kalden. 





DR. H. M. REX 





Tydens die namiddagdiens is 'n ouder- 
ling en 'n diaken in hul ampte bevestig, 
is daar 'n kind ten doop gehou, terwyl 
daar aan die einde van die erediens ook 
'n egpaar in die huwelik bevestig is. 
,By dié geleentheid”, skrywe Hopkins 
in sy uitmuntende geskiedenis van die 
gemeente Kaapstad (1665-1965), ,,het 
stamvader Johannes Wessel(s) uit 
Hamburg en Helena Wynandsd. (Be- 
Zuidenhout) — hy was vroeër vir 'n 
kort tydjie met die weduwee van ds. 
Hulsenaer getroud — hul seuntjie 
Wynand laat doop”. 

Waar bronne oor die lewe en werk 
van ds. Hulsenaer, wat vroeër geraad- 
pleeg is, net verwys na sy ,,hagelatene 

weduwe'” blyk dit uit die werk van 
Hopkins dat weduwee Hulsenaer her- 
troud is en vir 'n kort tydperk in die 
eg verbind was met Johannes Wessels. 


Die onverwagse inligting oor haar 
tweede huwelik met stamvader Wes- 
sels, het my gelei na die Geslagsre- 
gister van Ou Kaapse Families, deur 
C. G. de Villiers en C. Pama, waar op 
bladsy 1115 vermeld staan dat Johan- 
nes Wessels of Wessel, van Hamburg, 
op 16 Mei 1683 getroud is met Rebekka 
van Baelbergen, weduwee van ds. Pe- 
trus Hulsenaer. Uit hierdie bron weet 
ons nou dat mev. Rebekka Hulsenaer 
vanaf 16 Desember 1677 vir vyf en 
halfjaar as 'n weduwee in Kaapstad bly 
woon het en dat daar blykbaar geen 
kinders uit haar huwelik met ds. Hul- 
senaer gebore is nie, of indien daar tog 
kinders gebore is, hulle in elk geval 
nie volwasse leeftyd bereik het nie. 
Op 16 Mei 1683 is sy in die huwelik 
bevestig met stamvader Wessels. Haar 
tweede huwelik was egter baie kort 
van duur en die vraag kom na vore of 
sy nie miskien oorlede is met die ge- 
boorte van 'n kind uit haar huwelik 
met Johannes Wessels nie. Wessels is 

'n Tekening van die Kasteel, wat vandag nog in Kaapstad in gebruik is en waarvan 
die steenlegging op 2 Januarie 1666 plaasgevind het. Die eerste steen is deur die 
destydse Kommandeur gelê en die tweede een deur ds. Johan van Arckel, die 
eerste vaste predikant van ons kerk aan die Kaap. In die ruim houtskuur op die 
binneplein van die Kasteel, wat as kerkgebou bestem was en waarin ds. Van Arckel 
Oop sy eie versoek op 13 Januarie 1666 begrawe is, het ds. Hulsenaer vanaf sy 
indienstreding, twee jaar na die ingebruikneming van die Kasteel, die evangelie 
verkondig. In dieselfde voorlopige kerkgebou het Rebekka van Baelbergen, die 
eggenote van ds. Hulsenaer, die eredienste saam met die inwoners van Kaapstad 
en besoekers van oorsee bygewoon. Die houtloods het vir bykans veertig jaar as 
kerkgebou diens gedoen. 

JEUGRUBRIEK... 


KERKLIKE BEGRIPPE 


UITVERKIESING 


Een van die Bybelse begrippe wat 
een of ander tyd onder bespreking kom 
in die gesprekke ook van die jongmense 
van die kerk, is die begrip uitverkiesing. 
Net so dikwels word daar hier oor 'n 
paar kwessies gestruikel en word dit 
vir sommige 'n netelige probleem. Mens 
kan sê die probleem met die uitver- 
kiesing kom dikwels hierop neer: as ek 
nou nie uitverkies is nie, wat help dit 
dan ook dat ek my allerbeste probeer 
— dit sal my tog nie help nie, want ek 
is dan nie uitverkies nie. Die anderkant 
van hierdie verkeerde redenasie moet 
dan seker wees: dat ek nou maar min 
of meer kan doen wat ek wil, maar 
omdat ek uitverkies is sal daar vir my 
geleentheid wees om te ,,bekeer' voor- 
dat dit te laat is? Ten grondslag van 
hierdie beskouing lê die basiese ge- 
dagte dat God iewers in die verre ver- 
lede — voor alle ewigheid — dus 'n 
raadsbesluit geneem het waarvolgens 
die een verlore gaan en die ander gered 
word. Is dit sondermeer korrek dat 
mens so sal glo? 

Hierdie is 'n groot en 'n diep saak, 
maar dit lyk tog goed dat ons vir ons- 
self ook 'n paar ander gedagtes hieroor 
ra vore moet laat bring. In hierdie ru- 
briek wat veronderstel is om in 'n po- 
pulêre taal oor hierdie sake te praat, 
kan mens vanselfsprekend nie naas- 
tenby alles sê wat seker hieroor gesê 
moet word nie. Maar kom ons neem 
vir ons eie gemoedsrus net ook die vol- 
gende sake in ag wanneer ons weer 
oor die uitverkiesing dink en praat on- 
der mekaar: 

1. Die Woord oor God se verkiesing 
(uitverkiesing) is nie 'n ander 
woord as dié oor God se genade 
nie en voeg ook niks daaraan toe 
nie. 


M.a.w. ons moet nie die uitverkie- 
sing anders verstaan en op 'n 
ander manier daaroor dink as wat 
ons doen met die verstaan van 
God se genade nie. 





DS. P. A. GEYSER 





2 Maar nou is geen mens van so 'n 
aard dat hy uit homself die ge- 
nade sal aanneem nie. Die genade 
is daar — daarvoor was daar 'n 
kruis op Golgota. Die mens ont- 
vang genade om die genade van 
God aan te neem. Nou wil die uit- 
verkiesing die weg beskryf waar 
en hoe die beslissing geneem word 
dat dit tot die stap kom dat wat 
aangebied word (God se genade) 
ook ontvang word. Daardeur kom 
dit daartoe dat die Woord wat ge- 
hoor word ook geglo word; dat 
die genade van God gestalte kry 
in 'n lewe in die genade. 


3. Dat die uitverkiesing die genade in 
die genade beteken, wil ook uit- 
drukking gee en erkenning gee 
aan God se heerskappy en vryheid. 
Daarom is dit ook so dat uitver- 
kiesing — voor-bestemming (prae- 
destinatio) is. Want dit is God se 
werk, Sy wil, Sy heerskappy. Die 
mens se beslissing berus geheel 
en al op die voor-beslissing van 
God. Gewoon gesê: die mens kan 
die genade alleen aanneem omdat 
die genade daar is — dit is 'n 
sekerheid; en ook omdat God hom 
daartoe lei en in hom werk. Met 
hierdie voor-bestemming word 
daar dus op God gewys en nie 
soseer op 'n tydsbegrip nie. 


4. God se verkiesing in genade is 'n 

openbaringswaarheid. D.w.s. dit is 
'n Skrifwaarheid — dit is waarheid 
in Jesus Christus. Belydenis van 
die uitverkiesing is in werklikheid 
ook niks anders as 'n bepaalde 
vorm van belydenis van Jesus 
Christus nie. (Gaan kyk maar hoe 
dikwels die Skrif praat van uitver- 
kies ,in Christus”). Uitverkies in 
Jesus Christus beteken dat wat 
ons van die uitverkiesing kan ken 
en daarmee ook van die verwer- 
ping, ons slegs kan ken in Jesus 
Christus. Jy kan dit nie ken in 'n 
logies opgestelde denkbeeld waar- 
in jy allerlei uitsprake wil maak 
oor die raadsbesluite van God nie. 
Nog minder vanuit die beeld van 
ons ervaring nie — ons kan nie na 
die werklikheid rondom ons kyk 
en op grond daarvan sê hier sien 
mens die uitwerking van die uit- 
verkiesing nie! 
In Jesus Christus uitverkies, be- 
teken in die eerste plek — nie in 
onsself utiverkies nie. Die grond 
en bron vir die genade lê buite 
cnsself — dis nie in ons eie naam 
wat ons die waarheid en die heil 
ortvang nie. Bowendien: dis nie 
cnder ons naam, maar eweneens 
onder sy Naam daaroor beslis dat 
ons die waarheid en die heil kan 
ontvang. In Hom as ons Hoof, in 
Hom as die ewige Seun van God, 
in Hom as die Middelaar tussen 
God en die mense. Hierdie ,,in 
Hom” moet ons hele uitgangspunt 
wees in ons verstaan van die uit- 
verkiesing. Ons kan dit ook die 
Christologiese fundering en uit- 
gangspunt noem. 

Volgende maand meer hieroor. 





HERVORMDE 
PREDIKANTSVROUE 


[7] Vervolg van vorige bladsy 


op 10 September 1684 hertroud met He- 
lena Wynandsd Bezuidenhout en daar- 
uit kan die afleiding gemaak word dat 
Rebekka Wessels, voorheen Hulsenaer, 
gebore Baelbergen, waarskynlik in die 
loop van 1684 aan die Kaap oorlede is. 
As een van ons eerste Hervormde pre- 
dikantsvroue aan die Kaap, oor wie ons 
ook baie min inligting het, moet die 
naam van Rebekka van Baelbergen en 
haar werk as predikantsvrou ook in 
dankbare herinnering gehou word. 


ONS BEJAARDES 
KEN ONS HULLE? 


[] Vervolg van bladsy 19 


broederskap in die geloof te reik, moet 
tyd en geduld hê. Tyd om te luister 
na hierdie dae toe hulle nog in die 
,paradys” gelewe het, geduld om hulle 
nie af te kam, te vermy en uit te stoot 
omdat ,,vandag se geslag” so onheb- 
belik in hulle oë is nie. Voel hulle ver- 
late? Hulle kan daarop gewys word dat 
Christus aan die kruis van God verlate 
was en dat juis Hy ons van-God-ver- 
latenheid daarmee opgehef het. 


(Word vervolg) 


VROULIKE 
AMPSDRAERS 


Twee kerke het, soos ons eie kerk, 
opening gemaak vir vroue tot een of 
ander amp in die kerk. Die Hervorm- 
de Kerk in die V.S.A. (Reformed 
Church) het in sy jongste sinode be- 
sluit om vroue te orden as evangelie- 
dienaresse. 

Ook het die Gereformeerde Kerke 
in Australië `n besluit in die rigting 
geneem, toe die sinode besluit het 
om by die verskillende kerke (ge- 
meentes) aan te beveel, dat volle ge- 
bruik gemaak word van gawes en 
dienste van vroue as hulpkragte in 
diakonale werk en in aangewese on- 
derwys-situasies. — RE.S. 

KRITIEK EN KOMMENTAAR OP GELOOFSLEER (7) 


B INHOUDELIKE WYSIGINGS 
(Vervolg) 


Vraag 92 


Dat die huweliksband onverbreeklik 
is, is nog steeds vir die meeste mense 
hard om te vat. Almal vat hierdie 
woord nie, maar net dié aan wie dit 
gegee is (Mat. 19:11). lemand stel 
voor dat in die verklaring C vi by hier- 
die vraag, ingevoeg moet word dat as 
'n huwelik tég vanweë die sonde van 
'n mens vernietig is, sulke geskeides 
in uitsonderlike gevalle weer met ie- 
mand anders kan trou. Hy verwys vir 
hierdie standpunt dan na 1 Kor. 7:11; 
Mat. 18:3-9; 1 Joh. 1:8-22. 


Ons moet egter onthou dat die kat- 
kisasie oor die primêre handel — hoe 
dit ,,van die begin af was” toe dit nie 
,S6 was nie” soos dit in die sonde nou 
is nie (Mat. 19:8). In die laaste dae 
sal huweliksverbrokkeling, die verkoe- 
ling van die natuurlike liefde, die ab- 
normaliteit tussen ouers en kinders en 
die geslagte, toeneem. Nou moet ons 
nie die katkisant hierdie moontlikhede 
as fondamentsteen inlê nie. Die ver- 
wysde tekse steun in elk geval ook nie 
die argument van hertroue nie. Juis 
omdat 1 Kor. 7:11 glad nie hertroue met 
ander egliede steun nie, het ons dit in 
die Geloofsleer aangehaal. Presies wat 
die kritikus met Mat. 18:3-9 bedoel, is 
nie duidelik nie. Miskien word Mat. 19 
bedoel soos reeds hierbo aangehaal. 
1 Joh. 1:8-2:2 is onoortuigend vir die 
argument van hertroue. Twee Hollandse 
bronne word ook aangehaal deur die 
kritikus. Beide is egter ongesond en 
nie geskik in ons verband nie. 


Vraag 96-105 


lemand wil dat ons die gedeelte oor 
die gebed net so moet behou soos dit 
in die Kort Begrip voorkom. Hiervoor 
sien ons egter nie kans nie omdat die 
behandeling deur Kort Begrip en Hei- 
delbergse Kategismus te verskillend is. 
Ons sluit in die Geloofsleer aan by die 
Heidelbergse Kategismus. Indien bedoel 
word dat die Onse Vader volledig moet 
voorkom in die Geloofsleer soos in die 
Kort Begrip, dan wil ons die volgende 
opmerk. Eerstens is dit waar dat ons 
wil hê die katkisante moet die Onse 
Vader kan volledig opsê. So ook die 
Twaalf Geloofsartikels en die Tien 
Gebooie. Tweedens moet ons die aan- 
dag daarop vestig dat deur die tekse te 
lees van vrae 98, 99, 100, 101, 102 en 
103, kry ons die Onse Vader volledig 


agtereenvolgens. Op hierdie wyse word 
die katkisant geleer om nie net die 
Onse Vader op te sê nie, maar te kan 
bid. 


Vraag 99 


lemand stel weer dat daar baie kor- 
rekte antwoorde gegee kan word op 
die vraag: Wat is baie belangrik in die 
gebed? Hierop kan ons maar net sê: 
inderdaad, maar één ding is belangrik 
voor alles — die onderwerping aan die 
drieënige God. 





DR. H. G. v.d. WESTHUYZEN 





Vraag 100 


Ook by hierdie vraag word gesê dat 
baie antwoorde gegee kan word. Dit 
is weer waar. Maar die Here vat al 
hierdie sake waarvoor ons afhanklik is 
van die Vader in een woord saam: 
brood. In verklaring A by hierdie vraag 
word juis gestel: Brood beteken hier 
al die broodnodige dinge van ons 
menslike behoeftes. 


Vraag 102 

Omdat die Heilige Gees ons op baie 
maniere natuurlik help en dit reeds in 
vraag 47 gestel is, wil iemand hê dat 
ons met hierdie vraag moet wegkom 
van die Heilige Gees af en dit eerder 
sê formuleer: Word ons voortdurend 
deur die Bose bedreig? Ons sou graag 
die huidige formulering egter wou be- 
hou. Op voetspoor van die Tien Ge- 
booie wat in twee tafels verdeel word, 
praat sommige teoloë graag van die 
twee tafels van die Onse Vader. Die 
eerste tafel handel oor Géd — sy 
Naam, sy koninkryk en sy wil. Die 
tweede tafel handel oor éns — dat die 
Vader 6ns versorg, die Seun éns ver- 
los, die Heilige Gees Ons lei. Daarom 
sal ons graag die positiewe leiding van 
die Heilige Gees wil beklemtoon in ons 
vraag in plaas van die negatiewe, naam- 
lik die bedreiging deur die bose magte. 

Hiermee het ons aan die einde ge- 
kom van die opbouende kritiek ten 
opsigte van die inhoudelike van die 
Geloofsleer. Volgende keer handel ons 
oor die tekswysigings wat  voorge- 
stel is. 

(Word vervolg) 

SESDE ORIENTERINGSKURSUS 


Van 1 tot 26 April 1975 het 33 kape- 
lane van 5 verskillende kerke by die 
S.A. Leërkollege te Voortrekkerhoogte 
saamgetrek vir die oriënteringskursus. 
Van hierdie kapelane is 7 staandemag-, 
7 burgermag- en 19 kommando kape- 
lane. Sommige van die broeders het 
ietwat skepties by die leërkollege aan- 
gekom — dit is sommer tydmors want 
wat kan nou aan predikante geleer 
word. 'n Predikant het mos klaar stu- 
deer en hy weet hoe om sy werk te 
doen. 





DR. M. W. PRETORIUS 





Reg aan die begin is dit egter baie 
duidelik gestel dat die kursus nie op 
kerklike en teologiese vlak wil beweeg 
nie. Dit is 'n oriënteringskursus vir 
kapelane. M.a.w. al hierdie predikante 
van hulle onderskeie kerke is op 'n 
besondere wyse aan die S.A. Weermag 
verbonde as kapelaan in die staande- 
mag, burgermag of kommando's. Die 
klem lê op die woord kapelaan. Dit 
gaan dus daarom dat hulle georiënteer 
moet word ten opsigte van die SA. 
weermag. Wie en wat is staandemag 
en waarvoor is hulle daar. Waar gaan 
die geld heen wat vir die verdedigings- 
begroting opsy gesit word. Wat is die 
burgermag — hulle funksie en taak en 
die kommando's. Kol. P. W. v.d. West- 
huizen, S.M. die bevelvoerder van die 
S.A. Leërkollege het in sy openings- en 
welkomswoord gesê dat die doel nie 
is om beter dominees van die predi- 
kante te maak nie, maar beter kapelane. 
Alleen 'n goeie dominee kan ook 'n 
goeie kapelaan wees. Ook brig. D. J. 
v.d. Walt, SM, adjunk-kapelaan-gene- 
raal, het beklemtoon dat dit gaan om 
militêre oriëntering — 'n inleiding in 
die werk en funksie van die S.A. weer- 
mag en die kapelaan se plek in hierdie 
opset. 


Uit die samestelling van hierdie groep 
kapelane blyk 'n baie belangrike feit 
omtrent ons weermag. Ons staande- 
mag vorm net die raamwerk, die ge- 
raamte, met sy wapens, middele en 
organisasie. Die mannekrag word in die 
grootste gedeelte voorsien deur die 
burgermag en kommando's. Daarom 
kan met reg gesê word dat Suid-Afrika 
ʼn volksleër het. Met die uitsondering 
van die staandemag kapelane, kom al 
hierdie predikante uit gewone gemeen- 
tes. Vir hulle is dit belangrik om pre- 
sies te kan verneem wat die pligte en 
verantwoordelikhede van die kapelaan 
in die weermag is. Vir die weermag is 


VIR KAPELANE 


dit belangrik dat hierdie kapelane in 
hulle gemeentes ook die beeld en funk- 
sie juis van die weermag sal gaan uit- 
dra en deurgee. Per slot van sake is 
die verdediging van ons land en sy 
mense die taak van elke weerbare 
man. Lt-genl. H. A. Kotzé SM., Hoof 
van Staf Logistiek, het juis hierdie 
breëre taak van die kapelane in hulle 
gemeentes beklemtoon: 


(i) Hierdie predikante kan 'n groot 
hulp wees by die motivering van 
die jongmanne wat vir militêre 
diensplig kom. Om hulle te kan 
motiveer moet hulle geken word 
— hulle werksomstandighede én 
hulle taak. Dit is uiteindelik om 
die vyand te neutraliseer — wat 
nie maklik is nie. 


(ii) Hierdie predikante kan help om 
die vertroue van die ouers wat 
hulle seuns aan ons gegee het, te 
verkry en te behou. 


Genl. Kotzé het verder in sy ope- 
ningsrede dit duidelik gestel dat die 
kerk en die predikante 'n baie belang- 
rike opdrag het in die verantwoordelik- 


hede en probleme van die weermag, 
Daarom is hy dankbaar vir die groot 
belangstelling. 


Kol. (dr.) J. F. Potgieter SM., Senior 
Staf Offisier Kapelaansdiens (oplei- 
ding), het met sy verwelkoming groot 
verwagting by al die manne gewek. 
Kol. Potgieter wat sy proefskrif ge- 
skryf het oor ,,die Militêre Kapelaan”, 
is dan ook uitmuntend geskik om as 
kursusleier op te tree. Dit het al gou 
geblyk dat die verwagting nie ydel 
was. Feitlik al die manne was beindruk 
met die wyse waarop die kursus aan- 
gebied is en met die enorme hoeveel- 
heid voorbereidingswerk wat gedoen 
is. Die kursus is in drie dele verdeel. 


(1) Militêre vakke, 
(2) Amptelike vakke, en 
(3) Algemeen. 


Maj. Willem van Deventer, 'n beken- 
de in rugbykringe, was verantwoordelik 
vir die aanbieding van die militêre vak- 
ke. Baie gou was hy geliefd onder sy 
dominees en het hulle almal na hom 
opgesien. 


[7] Vervolg op volgende bladsy 





Die sewe predikante van ons kerk wat die oriënteringskursus vir kapelane byge- 


woon het. Links na regs: dr. M. W. Pretorius, di. J. H. van Staden, S. J. Botha, 
S. J. van der Westhuizen, H. M. E. Dreyer, H. J. Bolsenbroek, W. G. Habig. 

Om 'n idee te kry wat gedurende die 
vier weke van die kursus gedoen is, 
word die leerplan hier in hooftrekke 
weergegee: 

1. Inleiding tot oorlogvoering, 2. Ge- 
skiedenis van die SAW, 3. Organisasie 
van die SA leër insluitende dienswa- 
pens en korpse, 4. Rangstruktuur, sa- 
luut en eerbewys, drag en uitrusting, 
menasie-etiket, 5. Afdelingsdril, 6. Mi- 
litêre skryfwyse, 7. Teeninligting, 8. 
Militêre reg, 9. Die dienspligstelsel, 
10. Staandemag-burgermagregulasies en 
weermagsorders, 11. Konvensionele 
oorlogsfase plus ons land se bedrei- 
ging, 12. Teeninsurgensie plus piroteg- 
niese hulpmiddeldemonstrasie, 13. Or- 
ganisatoriese struktuur van Kmdmt. 
HKe en sleutelpersoneel, 14. Kaartlees, 
15. Skietoefening, 17.a. Die soldaat en 
sy godsdiens deur die eeue. Godsdiens 
en militêre diensplig in die vroeë Chris- 
telike kerk (1e en de eeu). 17.b. Die 
ontstaan en ontwikkeling van die amp, 
taak en organisasie van militêre kape- 
lane in die Christelike kerk (de tot 
20e eeu), 17.c. Die volksplanting aan 
die Kaap en die geestelike bearbeiding 
van die soldate en matrose  (1600- 
1795), 17.d. Militêre kapelane gedu- 
rende die Britse besetting en die gees- 
telike bearbeiding van die militêre aan 
die Suidpunt van Afrika (1795-1902), 
17.e. Uniewording, die stigting van die 
Unieverdedigingsmag en die aanstel 
van die eerste militêre kapelane in die 
Unieverdedigingsmag (1902-1946), 17.f. 
Die stigting van die SA. veldpredikers- 
korps en die ontwikkeling van dié 
korps tot selfstandigheid (1946-1970/ 
75). 18. Die organisasie van die kape- 
laanskorps in die SAW: 


a. Organigram en sterktetabel, b. 
Verhouding kerk en staat, c. Keuring, 
beroep, aanstelling en opleiding, d. Uni- 
form, rangstruktuur, status en protokol, 
e. Diensvoorwaardes, f. Militêre dissi- 
plinêre kode en kerklike opsig, g. 'n 
Vergelykende tabel van die kapelaans- 
korpse in die buiteland. 


19. Die amp en taak van die militêre 
kapelaan: 


a. Die amp van die militêre kapelaan, 
b. Die taak van die militêre kapelaan: 
i. Verkondiging van die Woord: 
(a) In die kerk, (b) In die huis, 
(c) In die woonkwartier, (d) Op 
die paradegrond, (e) In die lesing- 
kamer, (f) In die veld, (g) In die 
hospitaal, (h) In die opsluitings- 
kaserne, (j), Aan boord, (k) In 
die eenheid, (I) Op die grens, (m) 
In operasionele verband. 





Daar was nie tyd vir agteroorsit nie. Die paradegrond getuig daarvan. Aanhou en 
uithou! Links na regs: di. J. H. van Staden, S. J. van der Westhuizen, C. R. Jacobs 
(N.G. Kerk), H. M. E. Dreyer. 


ii. Bediening van die genademiddels: 
(a) Sakramente, (b) Offergawes, 
(c) Barmhartigheid. 

iii. Toepassing van die tug. 

20. Die kapelaan op parade: 

a. Aantreeparades en oggendgods- 
diens, b. Vlaghysings, c. Vaandelpara- 
des, d. Begrafnisse, e. Ander parades. 

21. Weerbaarheid in die SAW, 22. 
Leierskap, 23. Oorlog sonder die wa- 
pen, 24. Gevalle studies, take en eva- 
luering, 25. Inleiding, 26. Openings- en 
sluitingsrede, 27. Kursusfoto, 28. Kur- 
susadministrasie en oriëntasie, 29.LO., 


30. Reistyd, 31. Besoeke: 
i. Kapelaan-generaal se kantoor 
ii. Militêre Akademie te Saldanha 
iii. Danie Theron DT Krygskool te 
Kimberley 
iv. SA vlootbasis: Simonstad 
v. SAS Saldanha: Vlootgimnasium 
vi. SAS Gordonsbaai: Vlootkollege 
vi. LMB Langebaan 
viii. SENOT (sentrum vir opvoedkun- 
dige tegnieke). 

Dit sou nie moontlik wees om in 'n 
artikel soos hierdie alles weer te gee 
wat geleer en gedoen is nie. Daar kan 
slegs enkele uittreksels gemaak word, 
ten einde sekere belangrike sake onder 
die aandag te bring. 

Kmdr. Edwards het oor die organisa- 
sie van SAW 'n baie deeglike inleiding 
gegee, onder die hoofde. 1. die aard 
van die verdedigingstruktuur waarvan 
die bron die verdedigingswet is; 2. die 
huidige en verwagte verpligting van die 
SAW en 3. die beginsels van organi- 
sasie. Die SAW is in die eerste instan- 

sie 'n diensorganisasie om die land te 
verdedig, en binnelandse onrus en on- 
luste te voorkom en te onderdruk (Win 
the hearts and minds of people), om 
ter wille van die behoud van lewens 
en eiendom die voortgang van nood- 
saaklike dienste te waarborg en om 
polisiepligte te lewer wanneer dit no- 
dig mag wees. Die SAW bestaan uit 
vier dele elk met 'n eie taak. Die staan- 
demag het die doel om die SAW. vir 
oorlog voor te berei en in oorlog te lei. 
Die burgermag vorm die liggaam van 
die SAW en is oor die hele land ver- 
sprei. Die kommando wat as infante- 
riste opgelei word, is gebiedsgebonde 
(landdrosdistrikte) en moet diens doen 
as tuiswag. Die huidige en verwagte 
verpligtings van die SAW is 'n dina- 
miese funksie waarin daar nooit stag- 
nasie kan wees nie, want die aard van 
die bedreiging teen die RSA, konven- 
sioneel on onkonvensioneel, verander 
steeds. Die beginsel van die organi- 
sasie van die SAW is verduidelik, sodat 
'n beeld en oorsig gekry kan word, hoe 
die weermag funksioneer. 


Maj. Van Deventer het op sy ken- 
merkende manier die dominees met 
die dienswapens wat bestaan uit die 
infanterie, die pantser en die artillerie, 
nader laat kennismaak. Hy het dit op 'n 
lewendige wyse gedemonstreer in 'n 
taktiese oefening sonder troepe 
(TOST) in die modelkamer. Menige do- 
minee het gesug dat sy seun darem 
baie lekker daar sou speel met al die 
tenks, kanonne, landrovers, ens. 


[7] Na volgende bladsy 











Kol. (dr.) Potgieter het met groot 
kennis die geskiedenis van die kape- 
laan deur die eeue geskets. 'n Magdom 
gegewens aan die kapelane oorgedra. 
Dit was veral interessant om te hoor 
dat die benaming kapelaan van Marti- 
nus van Tours kom, wat sy kleed, 
capa, aan 'n naakte bedelaar gegee het. 
Later is daar 'n kerk, capalla, gebou en 
die persoon wat daar diens gedoen het 
is capellanus genoem. 

Met die behandeling van weerbaar- 
heid in die SAW het dit geblyk dat 
die kapelaansdiens 'n integrale deel 
van die weermag uitmaak. Hier moet 
geantwoord word op die vrae: Waar- 
mee (militêre weerbaarheid); waardeur 
(fisiese weerbaarheid); waarom (gees- 
tesweerbaarheid) en waartoe (gods- 
diensweerbaarheid). Die organisasie 
van die kapelaansdiens in die SAW het 
kol. Potgieter in besonderhede behan- 
del, aangesien almal ten nouste daarby 
betrek is. 

Toe kol. Potgieter die onderwerp: 
Saluut, eerbewys en etiket behandel 
het, het hy homself oortref. Hoewel 
die lesing in die aand plaasgevind het, 
het hy die hele tyd die volle aandag 
van die manne gehad. Dat die lesing 
werklik inslag gevind het, het later by 
'n formele ete geblyk, toe die manne 
almal baie korrek opgetree het. Na die 
lesing is kol. Potgieter bedank vir 'n 
besonder insiggewende lesing en ver- 
maaklike aand. 


Met groot erns en aandag is geluister 
na die lesing oor Teinops (teeninsur- 
gensie operasies). Wie en wat is die 
terroris, hoe tree hy op, wat se oplei- 
ding ondergaan hy en wat is sy doel. 

Die lesing van kmdt. Van Rooyen 
oor Nasionale Diensplig het groot be- 
langstelling gaande gemaak. Met groot 
deskundigheid het hy die onderwerp 
behandel en daarna op die talle vrae 
geantwoord. Dit is belangrik dat die 
kapelane noukeurige inligting oor die 
dienspligstelsel sal hê dan alleen kan 
hulle 'n positiewe deel bydra in die 
motivering van die jongmanne en kan 
hulle die ouers met raad bystaan. 

Die besoek aan SENOT (Sentrum vir 
Opvoedkundige Tegnieke) was vir die 
manne 'n openbaring. Kmdt. De Munnik 
en maj. Landman het moeite gedoen 
om te verduidelik wat alles daar gedoen 
word om beter instrukteurs op te lei. 
Dit is duidelik dat die instrukteurs 'n 
baie belangrike taak op alle vlakke in 
die weermag vervul. Dit is van kardi- 
nale belang dat die kennis wat hy oor- 
dra, ook by die man moet aankom. 


Kol. Potgieter het in die lesing oor 
die amp en taak van die militêre kape- 
laan voor alle dinge beklemtoon dat hy 
dienaar van die Woord is en bly. Hy 
kan niks anders en niks meer wees nie. 
Maar daar is tog verskille tussen 'n 
kapelaan en 'n gewone predikant. Die 
kapelaan het 'n toegespitste taak, nl. 





die bediening van die Woord aan sol- 
date, daarom moet hy ook verantwoor- 
ding doen aan die staat. Die staat be- 
soldig hom sodat hy (militêre ower- 
heid) kan sê waar en wanneer, maar 
nooit hoe en wat nie. Die kapelaan 
verloor niks van sy amp, roeping en 
trou deur die dra van die uniform nie. 
Daardeur identifiseer hy hom met sy 
mense wat toeganklikheid bevorder. 
Dikwels sal 'n kapelaan buite sy eie 
kerkverband moet optree. In sy een- 
heid (kommando) is hy verantwoorde- 
lik vir die geestelike welsyn van al die 
mense. Daar word streng gewaak teen 
proselitisme, maar sy getuienistaak bly 
te alle tye. Hoewel die kapelaan altyd 
onder die opsig van sy kerkraad bly, 
moet hy dikwels optree waar geen 
ouderling of diaken teenwoordig is nie, 
d.w.s. sonder die opsig en toesig oor 
sy leer en lewe. Dit bring vir hom 
groter verantwoordelikheid mee. Die 
lewende Woord van God moet daar op 
ons landsgrense gebring word buite 'n 
amptelike erediens. Uit die bespreking 
het dit geblyk dat hier 'n aantal proble- 
me vir die kerke lê waaroor nog nie 
uitsluitsel gegee is nie. Indien 'n jong- 
man daar kom met die versoek om 
gedoop te word, wat moet die kape- 
laan doen? (Vgl. die kamerling van 
Ethiopië). Wat van die bediening van 
die nagmaal aan manne wat soms vir 
'n baie lang tyd weg van hulle kerk is? 
Onder besondere omstandighede kan 
hulle vra: bedien vir ons nagmaal? Ons 
kerke, het nog nooit eers gepraat oor 
die saak van interkommunie nie (gesa- 
mentlike nagmaalsviering). Hier rys 


daar baie belangrike vrae oor die kerk 
en die kerkorde. Dit gaan tog nie om 
watter kerk en watter dogma nie, maar 
om Jesus Christus en Hom as Gekrui- 
sigde — Christus alleen. Hier word nie 
gesê dat kerk en belydenis nie belang- 
rik is nie, maar wel dat oor hierdie sake 
gedink moet word want die kerk in die 
SAW is in 'n operasionele toestand. 
(By 'n ander geleentheid het daar nog 
vrae ontstaan waaraan die kerke en 
kerkrade sal moet aandag gee). Die 
kapelane is mobiliseerbaar! Het die 
kerke al kerklike reëls en reëlings t.o.v. 
mobilisasie bepaal, bv. t.o.v. die trakte- 
ment van die predikant, die versorging 
van sy gesin en die gebruik van die 
pastorie. Wat sal van die predikant se 
pensioen word? Wat die staandemag 
kapelane betref, is hierdie dinge min 
of meer gereël. Verdere en duideliker 
bepalinge is egter dringend noodsaak- 
lik. 

Die taak van die kapelaan (soos die 
predikant) is die verkondiging van die 
Woord van God. Daarvoor moet hy ge- 
skool wees, want soms sal hy net die 
Bybel by hom hê.`Hy moet oor 'n be- 
sondere aanpasbaarheid beskik. In die 
kerk het die predikant die goeie en 
getroue lidmate rondom hom; in die 
SAW het die kapelaan dikwels die 
groot totaal waaraan die evangelie ver- 
kondig moet word — die mens in sy 
naakte werklikheid; in sy soeke, ver- 
dwasing en sondigheid; in sy nood, 
ellendigheid en godloosheid. Hier moet 
die kapelaan hom op 'n besondere 


DO] Blaai om 





Links na regs: dr. M. W. Pretorius (Kursus-studentevoorsitter), brig. (ds) D. J. 
van der Walt, SM (adjunk-kapelaan-generaal), kol. (dr.) J. F. Potgieter (kursus- 
leier), maj. W. van Deventer (leier militêre vakke). 


(Foto's ds. W. G. Habig) 

wyse rekenskap gee van sy omgang 
met die Woord en van sy verkondiging 
van daardie Woord. Praat hy 'n taal 
wat die jongman en die soldaat voor 
hom nog verstaan? Die jongman en 
soldaat wat hy op soveel verskillende 
plekke en tye voor hom kry: in sy 
woonkwartiere, op die paradegrond, 
met die kapelaansperiodes, in die veld, 
op see, aan boord, op die grens, in die 
hospitaal, in die detensie? 


Daar is egter nie net in die klaska- 
mers gesit nie. Daar is ook praktiese 
werk gedoen en demonstrasies byge- 
woon. Die demonstrasie van piroteg- 
niese hulpmiddels het die kapelane laat 
wens dat hulle kinders dit kon sien. 
Later is soos seuns met die verskillende 
fakkels gespeel. Op die paradegrond is 
daar gedril totdat die monde later oop 
was en die tonge uitgehang het. Daar 
is ook heerlik gelag want dit gaan nie 


altyd so maklik om hande en voete te 
laat saamwerk nie. Die kaartlees met 
'n kompas en gradeboog het sy pro- 
bleme vir die dominees gelewer. Ge- 
lukkig het die verskillende groepe 
darem deur samewerking so gevorder 
dat almal die nagmars kon voltooi en 
veilig, maar moeg by die eindpunt aan- 
gekom het. Op Heidelberg het kol. M. 
M. Nortjé 'n boslaan vir die manne 
aangelê. Nadat elkeen eers 'n probeer- 
slag met die SMG (submasjiengeweer) 
gehad het, is die ,,terroriste” in die bos 
aangedurf. Daar het dit duidelik geblyk 
dat die dominees maar liewer net die 
wapen van Woord moet hanteer. 


Die besoeke aan die Danie Theron 
Krygskool te Kimberley, die Militêre 
Akademie en die Vlootgimnasium te 
Saldanha, die Lugmagbasis te Lange- 
baan, en die maritieme besoeke aan 
Simonstad en Gordonsbaai het almal 
baie beindruk. Meeste van alles seker 
het die besoek aan Silwermyn die 
manne stom van verbasing gelaat — 
dit was indrukwekkend. By al die plek- 
ke waar besoeke gebring is, het die 


bevelvoerders en die personeel uit 
hulle pad gegaan om slegs die beste 
vir die kapelane te doen. Dit geld vir 
die reëlings i.v.m. die oriëntering en 
die onthale. Lg. moet spesiaal vermeld 
word. Daar is lekker geëet op hierdie 
kursus. Daarvoor dan ook 'n spesiale 
woord van dank, aan die personeel van 
die verskillende klubs. 


Daar kan nog baie geskryf en vertel 
word. Een saak is egter duidelik en dit 
is dat almal op die kursus ontsaglik 
baie geleer het. Daar is hard gewerk — 
soms baie meer ure as wat normaal- 
weg gewerk word. Maar dit was die 
moeite werd. Nou behoort almal baie 
beter kapelane te wees omdat hulle 
meer weet van die SA weermag en die 
kerk in die weermag. Hierdie kennis 
kan nou gebruik en uitgedra word — 
dan eers het so 'n kursus werklik nut 
en betekenis. Aan die einde van die 
kursus is aan al die kapelane sertifikate 
oorhandig deur brig. (ds.) D. J. v.d. 
Walt, SM, nadat die kpln.-genl., genl.- 
maj, (ds.) J. A. van Zyl, SM, die slui- 
tingsrede gehou het. 

@ 





MAATSKAPLIKE WERKSTER 


BENODIG MVIR-SASM. Fs 


WITBANK 


om diens so spoedig moontlik te aanvaar 


Tree asseblief in verbinding met 
MEV. M. VIVIER, SCOTLAAN 6, WITBANK 1035 





Kerk in Nood 


Hieroor skrywe prof. G. P. van It- 
terzon: 


Dit is vir my goed as die sinode 
daelank vergader oor Suid-Afrika, 
Guinee-Bissau etc., maar sou ons nie 
eindelik net so intens en langdurig oor 
die sorgelike geestelike en finansiële 
toestande in ons eie kerk moet ver- 
gader nie? Het ons geen balk in eie 
oog nie? 


Hervormd Weekblad 


TELEFOON 5357 





KERKBANKE TE KOOP 


Word Afrika Christelik 


Die moontlikheid kom in sig, dat 
Afrika 'n Christelike kontinent word. 
Volgens die Sendingblad van die N.G. 
Kerk is daar nou ietsie meer as 40% 
in Afrika wat hulself Christene noem, 
terwyl die Islam (Mohammedanisme) 
net oor die 41% volgelinge het. As die 
Christendom nog ongeveer 51% by- 
kry, dan is dit die grootste godsdiens 
in Afrika. 















280 mense. 


PRETORIA, 0002. 

Tenders word nou ingewag van persone wat belang sou stel in die 
aankoop van kerkbanke. Die genoemde banke bied sitplek aan 


RIG U TENDERS AAN DIE NEDERDUITSCH HERVORMDE KERK 
BERGSIG, KAREL TRICHARDTLAAN 418, MOUNTAIN VIEW, 


Vir besigtiging Tel. 77-2223. 
Tenders sluit op 1 September 1975. 




















DIE TWEEJARIGE DIENSTERMYN 
OUDERLING EN DIAKEN 


VAN DIE 


1. Inleiding 


Die vraag het al verskillende male 
na vore gekom waarom die ouderling 
en diaken net vir 'n dienstermyn van 
twee jaar gekies word. Daarby was die 
vraag of dit werklik nodig is dat die 
ouderling en diaken na 'n tweejarige 
dienstermyn wéér herkies moet word 
en dan wéér in die amp bevestig moet 
word. 


Met die Algemene Kerkvergadering 
van 1973 het die Kerkrade van Rand- 
fontein en Bergsig die vergadering ge- 
vra dat 'n Skriftuurlike ondersoek ge- 
doen moet word na hierdie reël in ons 
kerklike lewe. Dié saak is deur die 
Algemene Kerkvergadering na prof. dr. 
B. J. Engelbrecht en die skrywer hier- 
van verwys. Die resultate van daardie 
ondersoek word nou op hierdie wyse 
onder die aandag gebring nadat die 
Kommissie van die Algemene Kerk- 
vergadering die rapport in verband met 
die ondersoek behandel en bespreek 
het. 


Hier word nou eers die resultate 
gegee van die historiese ondersoek wat 
gedoen is om sodoende op die spoor 
te kom van die geërfde Calvinisties- 
reformatoriese gebruik. Daarna word 
daar enkele Skrifgegewens na vore 
gehaal wat hier ter sake is en ten slotte 
word die aanbeveling wat gemaak is, 
uiteengesit. 


In hierdie verband is dit goed om 
wéér daarop te let dat in die ondersoek 
na hierdie kerkordelike reëling uitge- 
gaan is van die beginselstandpunt wat 
die Convent van Wezel van 1568 ten 
opsigte van die kerklike orde gestel 
het. Daar is die reëling neergelê (Cap. 
1, art. xi) dat die bronne van die kerk- 
like orde in volgende is: Gods Woord, 
,het gebruik en exempel der aposte- 
len” én ,,de gestadige gewoonte der 
kerken'. Hierdie ondersoek volg dus, 
in omgekeerde volgorde, die riglyn wat 
hier neergelê is. 


2. Die Calvinisties-reformatoriese ge- 
bruik 
Vir die doeleindes van hierdie uit- 
eensetting word die situasie rondom 
die figuur van die ouderling en die dia- 
ken én die tydperk waarvoor hy in die 
amp gestel word, soos dit in die 


(VERVOLGREEKS 1) 


Lutherse ordeninge in Duitsland en 
in Duitssprekende Switserland onder 
Zwingli bestaan het, buite rekening 
gelaat omdat daardie gebruike prakties 
baie min, indien enige, invloed op die 
Nederlandse calvinistiese kerke gehad 
het. 


— 





PROF. DR. A. D. PONT 





In die Calvinistiese kerke van Europa 
het die opvattings van Joh. Calvyn, 
ten opsigte van die saak wat hier aan 
die orde is, 'n bepalende invloed gehad. 
Die duidelikste kan Calvyn se opvat- 
tings afgelees word uit die Geneefse 
kerkorde van 1541 wat bepaal het dat 
dit kerkraadslede, dit wil sê die ouder- 
linge jaarliks moet aftree. Die 1541- 
bepaling wat net so gehandhaaf is in 
die kerkorde van 1561, het in art. 55 
bepaal”) 


,In die jaar, nadat die Raads- 
verkiesing verby is (dit is die ver- 
kiesing van die Stadsraad, vroeg 
in Februarie P.), sal die ouderlinge 
voor die owerheid verskyn, sodat 
die owerheid kan oordeel of hulle 
gekontinueer of deur ander ver- 
vang sal word. Hoewel dit nie 
dienstig sal wees om hulle dik- 
wels, sonder rede te vervang, 
wanneer hulle getrou hulle plig 
nakom nie.” 


Hier het ons dus die gebruik dat die 
Ouderling net vir een jaar in die amp 
gestel is. Dié gebruik is netso gehand- 
haaf ook in later tyd toe die predi- 
kante van Genêve 'n groter seggen- 
skap in die benoeming van die ouder- 
linge gekry het. 


Op 25 November 1560 skryf Calvyn 
aan Olevianus:z) dat die ouderlinge in 
Genêve slegs een jaar in die amp dien 
en dat 'n ouderling wat goed en getrou 
in sy amp gedien het, na 'n jaar nie 
ontslaan word nie, maar vir 'n vol- 
gende jaar herkies word. 


Die redes vir die kort termyn wat 
gestel is vir die diens in die amp van 
ouderling en diaken was van gewone 
praktiese aard nl. om die vorming van 
'n nuwe kerklike hiërargie, soos dit in 
die Roomse Kerk bestaan, te voorkom 


én om die invloed van die gemeente 
in die regering van die Kerk te versterk. 
Deur die voortdurende wisseling van 
die persone wat die amp van ouderling 
en diaken beklee, was Calvyn van me- 
ning dat die verskillende kragte en 
gawes wat in die gemeente aanwesig 
is, die beste na vore sal kom. 


Hierdie praktiese reëling van Calvyn 
is netso nagevolg in die Franse Kerk 
wat in sy Discipline Ecclésiastigue van 
1559 in art. 21 en 23 bepaal het dat die 
ouderling en die diaken nié lewenslank 
in hulle amp gestel sal word nie.3) 


Dieselfde reëling word in die Skotse 
Kerk aangetref waar, in die Buke of 
Discipline van 1560, cap. viii, dieselfde 
beginsel gestel en gemotiveer word en 
wel as volg:4) 


,Die verkiesing van ouderlinge 
en diakens moet een maal per jaar 
geskied (en ons oordeel dat die 
eerste dag van Augustus die ge- 
rieflikste sal wees) sodat, deur 'n 
te lang termyn van sulke amps- 
draers mens nie dalk die vryheid 
van die Kerk sal beperk nie. Dit 
sal geen skade wees indien 'n 
persoon meer as een jaar in sy 
amp behou word nie mits hy jaar- 
liks deur 'n algemene en vrye ver- 
kiesing daartoe geroep word, met 
dié voorbehoud egter dat die dia- 
ken-kassier nie verplig word om, 
voor die verstryking van drie jaar, 
dié amp weer te aanvaar nie.” 


Volgens dié Skotse orde is daar dus 
duidelik die moontlik van 'n herkiesing 
en daarop volg, as vanselfsprekend, die 
herbevestiging. Terselfdertyd is dit 
duidelik dat, vanweë die meerdere 
arbeid wat destyds daaraan verbonde 
was, die diaken net vir één jaar in sy 
amp gedien het. Hierdie orde stel ook 
nog nie 'n finale termyn vir die ouder- 
ling wanneer hy nie weer herkiesbaar 
is nie. Die latere Skotse ordes is op 
hierdie punt dié nagegaan nie, omdat 
die Nederlandse kerklike ordes, wat vir 
ons van groter gewig is, oor dié saak 
wel uitsprake gegee het. 


In die Nederlandse kerk was daar, 
in die voetspoor van Calvyn, van die 
begin af 'n reëling dat die amp van 
die ouderling en die diaken nié lewens- 

Van vorige bladsy 
lank sal wees nie. Die vroegste eie, 
Nederlandse kerklike reëling, dié van 
die Convent van Wezel, 1568, bepaal 
in Cap. V, art. 17.5) 

,Dewijl de zaak zelf roept dat 
de ouderlinge en diakenen, die 
eene geruime tijd trouwelijk heb- 
ben gediend, behalve de dagelijk- 
se hul overkomenlijke moeilijk- 
heden, niet als met grooten nadeel 
van hun huiszaken, die ambten 
bhekleden, zo oordelen wij deswe- 
ge, dat jaarliks een nieuwe ver- 
kiezing wordt gedaan; (— proinde 
utile censemus ut guotannis nova 
eorum fiat electio:...) zodat na 
vol einding des jaars of na zes 
maanden (naar gelegenheid der 
saken) de helft van hun dienst 
ontzlagen, en anderen in de plaats 
Zullen gestelt worden, die met de 
overigen de regering der gemeente 
bezorgen en waarnemen. Zo noch- 
tans, dat het de kerkraad vrijstaat 
de bekwaamste ouderlingen en 
diakenen, die van toegenegen wille 
zijn, te verzoeken het volgende 
jaar of half jaar, na des kerkeraads 
goeddunken, de gemeente in hun 
beroep nog te willen dienen.” 

Om hierdie reëling te waardeer moet 
in ag geneem word dat dit in hierdie 
tyd nog uiters gevaarlik was om amps- 
draer van die reformatoriese kerk te 
wees. In 1568 was die vervolging van 
die Hervormde Kerk en sy lidmate nog 
voluit in swang, vandaar dan ook dat 
hierdie kerklike vergadering, netsoos 
dié van Emden in 1571, buite die Ne- 
derlandse landsgrens gehou moes 
word. Die druk van die vervolging het 
hier meegewerk om die dienstermyn 
van die ouderling en die diaken op een 
jaar te stel. 

Op die Sinode van Emden 1571, waar 
die invloed van die Calvinisme sterker 
deurgewerk het, het die Sinode in art. 
15 bepaal:s) 

,Elke jaar sal die helfte van die 
ouderlinge en diakens uit die diens 
tree en sal ander in hulle plekke 
verkies word wat dan ook twee 
jaar sal dien. Tog moet die Kerke 
(— gemeentes), veral dié wat 
nog onder die kruis is (— gemeen- 
tes wat blootgestel is aan vervol- 
gingsdruk van die kant van die 
Roomse-owerheid) die vryheid hê 
om na gelang van hulle behoeftes 
die ampsdraers vir 'n langer of 
korter tyd aan te wys.” 

In hierdie reëling word dit duidelik 
dat dit hier inderdaad om 'n suiwer 
praktiese reëling gaan vandaar dat vir 
die gemeentes, wat nog onder die ver- 
volgingsdruk staan, 'n groter mate van 
vryheid en selfstandige beslissing in 


hierdie saak gelaat word. In dié sake 
waar daar 'n duidelike Skriftuurlike 
voorskrif of reël bestaan, het dieselfde 
Sinode géén afwykings of ander op- 
trede toelaatbaar geag nie. 

Die beginsel, soos by Emden gestel, 
is ook by die Sinode van Dordrecht 
1574, bevestig. By die Sinode van 
Dordrecht 1578 is die saak van die 
dienstyd van die ouderlinge en diakens 
deur middel van 'n beskrywingspunt 
weer aangeroer. Die saak is as volg 
gestel:7) 

,Of een ouderling, die zijn tijd 
uitgediend heeft en bereid is nog 
langer te dienen, der gemeente we- 
derom voorgesteld mag worden 
om hem te verkiezen: Antwoord: 
Ja, want de tweejarige verandering 
der ouderlingen is daarom inzon- 
derheid ingezet opdat zij van de 
last huns dienstes mogen verlicht 
worden.” 

Hier blyk dus dat 'n verdere moti- 
vering vir die beperkte dienstermyn na 
vore kom nl. dat die ouderling self nou 
so die geleentheid gegee word om sy 
dienswerk neer te lê. 

Met die Sinode van Middelburg in 
1581 is die dienstermyn vir ouderlinge 
en diakens finaal op twee jaar vasge- 
stel. Die betrokke formulering was as 
volg:s) 

,19. Die ouderlinge en diakens sal 
altyd twee jaar dien, en elke 
jaar sal die helfte aftree en 
ander in hulle plek verkies 
word tensy die omstandig- 
hede van bepaalde gemeen- 
tes anders vereis.” 

Hier word dus 'n twee-jaar termyn 
gestel met die duidelike veronderstel- 
ling dat die ouderling en diaken na af- 
loop van sy termyn nié herkies hoef te 
word nie, behalwe in uitsonderlike ge- 
valle. Hierdie bepaling is letterlik netso 
deur die opvolgende Nasionale Sinodes 
oorgeneem en ék deur die Sinode 
van Dordrecht, 1618-1619, en as soda- 
nig het dit in die Nederlandse kerke 
van krag gebly tot en met 1816. Dit 
het beteken dat in Suid-Afrika, waar 
hierdie kerkordelike beginsels ook ge- 
geld het tot in 1804, hierdie twee jaar 
ampstermyn vir die ouderlinge en dia- 
kens vanselfsprekend was. 

Dit is interessant dat met die Sinode 
van Middelburg 1581 die vraag aan die 
Sinode gestel is:9) 

,17. Om navraag te doen of dit 
nie beter is as ouderlinga en 
diakens voortdurend sal dien 
nie in plaas daarvan dat hulle 
voortdurend verwissel word.” 

Hierdie vraag is ter beantwoording 
aan prof. Lambert Danaeus, 1530-1595, 
van Leiden gestel want hy was, as 
leerling van Calvyn en Beza, bevoeg 
om oor hierdie saak te handel. Hoewel 
die Sinode, weens tydsgebrek nie in 
staat was om sy antwoord te behandel 
nie, is dit wel by die stukke van die 

Sinode opgeneem. Dit is dus hoogstens 
sydelings deur die Sinode goedgekeur. 
Omdat dit egter hier van belang is, 
word die stuk aangehaal) 

i...dat uit die Heilige Skrif nie 
finaal vasgestel kan word nie dat 
die ouderlinge en diakens, nadat 
hulle deur die apostels gekies is, 
altyd in daardie dienswerk of 'n 
ander kerklike amp gebly het nie. 
Ten opsigte van hierdie aange- 
leentheid kan verskillende Skrif- 
tuurplekke en 'n verskeidenheid 
van argumente na vore gebring 
word. Tog lyk dit raadsaam, veral 
met die oog op die kerklike tiran- 
nie wat in die pousdom na vore 
gekom het, om die persone wat 
tot die dienswerk van ouderling 
of diaken verkies is, nie voort- 
durend in dié amp te hou nie selfs 
al sou dit moeilik wees om ander 
bekwame mense te vind. 

Die rede is dat die mens, wat 
eerder geneig is om aan ander 
dinge as aan Gods Woord ge- 
hoorsaam te wees, maklik tot ti- 
rannie en eergierigheid kan verval 
wanneer hulle voor ander mense 
in 'n posisie van voordeel en voor- 
aanstaandheid geplaas word. Van- 
weë dié rede het dit gebeur dat 
die kerklike ampsdraers wat in 
die pouslike kerk as ouderlinge en 
diakens gekies is, vir hulleself 
voorregte, vryhede, eerbewyse en 
derglike meer toegeëien het en 
dan ook nog verwag het dat die 
landsowerheid dit vir hulle moes 
bevestig. 

Verder is daar meerdere redes 
waarom dit nodig is om méér 
mense op te lei om die regering 
van die kerk waar te neem sodat, 
wanneer 'n ampsdraer uittree of 
wegval, 'n ander in sy plek gestel 
kan word. Immers as diegene wat 
eenmaal verkies is tot die amp 
altyd in hulle diens gekontinueer 
sou word, dan sal hulle alléén in 
staat wees om die kerk te regeer. 
Daarom lyk dit noodsaaklik dat 
baie mense betyds opgeneem sal 
word in hierdie diens sodat daar 
steeds mense sal wees wat gereed 
is om hierdie dienswerk te verrig. 

Tenslotte: terwyl hierdie vraag 
behoort tot die deel van die kerk- 
like orde wat volgens die insig 
en omstandighede van elke ge- 
meente verander kan word, wil 
ek nie daaroor twis nie. As nou 
van die predikante gesê word dat 
hulle, indien hulle 'n lang tyd in 
dieselfde gemeente behou word, 
66k verlei kan word tot tirannie 
en eiesinnigheid, wil ek stel: om- 
dat die predikante ook mense is, 
kan dit van hulle verwag word. 
Maar aan die ander kant is hulle 
min in getal wat geroepe is tot 

7] Vervolg op bladsy 29 

















UIT ANDER BLAAIE 


Die Gereformeerde Kerke van 
Australië het hulle ontstaan te danke 
aan Nederlandse immigrante, veral 
van hulle wat in hulle vaderland lede 
was van die Vrygemaakte (Gerefor- 
meerde Kerke, dit wil sê uit die kerke 
wat ontstaan het deur afskeiding uit 
die Gereformeerde Kerke in 1945. 
Hierdie regse deel uit die Gerefor- 
meerde Kerke is bekommerd oor die 
nuwe teologie van die Nederlandse 
Gereformeerde Kerke, omdat die 
sinode nie opgetree het teen die 
afwykings van twee teoloë aan die 
Vrye Universiteit in Amsterdam te 
wete prof. Kuitert en dr. Wiersinga 
nie. 

Die bekommernis van die Australie- 
se Gereformeerde Kerke het daarop 
uitgeloop, dat hierdie kerke besluit 
het om hulle band met die Nederland- 
se Gereformeerde Kerke te verslap. 
Voortaan sal geen Nederlandse Gere- 
formeerde predikant in die Australie- 
se Gereformeerde Kerke bevestig mag 
word of op die kansel mag kom nie 
tensy 'n ondersoek vooraf na sy Skrif- 
tuurlike opvattings nagegaan is. 

Ook het die Ortodokse Presbite- 
riaanse Kerk in die Verenigde State 
van Amerika besluit om die bande 
met die Nederlandse Gereformeerde 
Kerke as susterskerke te verbreek. 

Nog 'n kerk wat verontrus is oor 
sy bande met die Nederlandse Gere- 
formeerde Kerke is die Christelike 
Gereformeerde Kerk in die Verenigde 
State van Amerika. 'n Komitee uit 
die sinode is benoem om die geldig- 
heid van die band met die Nederland- 
se Gereformeerde Kerk as susterskerk 
na te gaan. 

RE.S. 


Die Oos-Duitse regering wat kom- 
munisties is, voel die uitbreiding van 
die kontakte met die Wes-Duitse 
Bondsrepubliek as 'n bedreiging van 
die ideologiese veiligheid. Vandaar 
die versterking van die ateistiese 
propaganda, intensivering van die po- 
litieke skoling, toenemende druk op 
die kerke en toepassing van alle, nie 
juis onwettige middele, om die in- 
vloed van die Christene in die intel- 
lektuele bolaag van die bevolking 
terug te dring. 


Die druk op die kerke is suiwer 
administratief. So word geëis dat pre- 
dikante wat 'n Bybelse studiedag of 
iets dergeliks in hulle pastorieë wil 
hou, die outoriteite daarvan kennis 
moet gee. Dit word deur die predikan- 
te tot dusver geweier. Word hulle 
as gevolg van die weiering beboet, 
dan deel hulle mee, dat in plaas van 
die boete te betaal hulle liewer ge- 
vangenisstraf sal uitsit. Die regering 
het egter nog nie teen die weieraars 
opgetree nie. 


— Nederl. Herv. Persbureau. 


Dit lyk wel of daar, nadat eers `n 
golf van seks al meer brutaal en met 
al sy ontaardings, oor ons heengegaan 
het, en nog gaan, nou 'n nuwe golf 
aanrol: Jesus word nou die mikpunt 
van films, televisie-uitsendings, verto- 
nings ensovoorts, alles daarop gerig 
om Hom 'n voorwerp van hoon en 
spot te maak. 

— Die Kruisbanier. 

die regering van die kerk (in ver- 
houding met die getal ouderlinge) 
en terwyl hulle ook en veral ge- 
roepe is om Gods Woord te ver- 
kondig, te lees en hulle daarin te 
verdiep, is dit so dat mens, uit 
Christelike liefde, dieselfde gevare 
by hulle nié hoef te verwag nie. 
Daarby, omdat die ouderlinge en 
diakens voortdurend verander 
word, sal mens die predikante die 
moontlikheid ontneem om hulle 
tirannie oor die kerk te vestig. 
Immers, as die ouderlinge en dia- 
kens verander word sal alle moont- 
like komplotte wat daar tussen 
die predikante en die kerkraads- 


lede mag bestaan, tog tot niet 
gaan. 


Indien enkele van die ouderlinge 
en diakens wél in hulle ampte 
aangehou moet word, moet hulle 
Saam met diegene wat nuut ver- 
kies is, wéér verkies word en wéér 
in hulle amp bevestig word asof 
hulle nog nooit in die amp bevestig 
was nie.” 


Hierdie opinie van prof. Danaeus, 
wat terselfdertyd ook sy antwoord be- 
vat op die vraag wat hier beantwoord 
word, gee terselfdertyd die antwoord 
op die vraag wêt Calvyn en sy gees- 
genote bedoel het as hulle gesê het 
dat die beperkte dienstyd van die ou- 
derling en diaken 'n middel is om die 
opkoms van 'n nuwe hiërargiese clerus 
of 'n kerklike tirannie te voorkom. 


(Word vervolg) 


Dr. (Gollin se 
Pille 


Prys 35c & 65c. 


vir GAL en LEWER 


Blakende gesondheid is die teenoor 
gestelde van die volgende klagtes 


AANGEPAKTE TONG 
NARE HOOFPYNE 
GALAANVALLE 

BITTER MOND 
HARDLYWIGHEID 
VLEKKE, PUISIES, ENS. 
VLEKKIES VOOR DIE OË 
OPGEBLAASTE GEVOEL 
LUSTELOOSHEID 
SOOIBRAND 


GEEL GELAAT 


Die oorsaak 'n lui lewer en te veel 
Gal, 


Die beproefde en beste middel— 


Dr. Collin se (Gal- 


en Lewerpille 


Prys 35c & 65c van alle Aptekers 
of van 


G. FOURIE 


Posbus 762, Pietermaritzburg 

NUWE GESANGE EN 
OUDERLING 
W. J. DREYER 


Geagte Redakteur, 


Ek het nog altyd die grootste agting 
vir ons kerk en lidmate se konserwa- 
tisme. Maar ons kan nie teen die nuwe 
gesangboek wees net omdat dit nuut 
is nie. Die opdrag tot die werk aan 'n 
nuwe gesangboek is jare gelede deur 
die algemene kerkvergadering self ge- 
gee. Die kommissie van ons kerk wat 
tans met hierdie saak worstel het op 
die algemene vergadering in Maart 
vroeër in die jaar, gepleit om soveel 
moontlik kritiek en kommentaar te kry. 
Dit help ons om te weet hoe die kerk 
wil hê dat hierdie opdrag uitgevoer sal 
word. 


Dit help egter niks om net te sê ons 
is teen die boek omdat dit nuut is nie. 
Noem asseblief u kritiek en besware 
by die naam. 


Ouderling Dreyer en die ander mense 
na wie hy verwys is baie duidelik swak 
ingelig oor wat aangaan. Ek wil aan- 
beveel dat u kerkraad enige lid van die 
hersieningskommissie vra om u ge- 
meente te besoek ten einde die saak 
vir u toe te lig. 


Hoogagtend, 
D. J. C. van Wyk. 


Westdene, Johannesburg. 


KRONIEK EN DIE 
HERSIENE 
GESANGBOEK 


Geagte Redakteur, 


In die Junie-uitgawe van Die Her- 
vormer gaan dr. A. J. G. Dreyer in sy 
kroniek in op die handelinge van die 
afgelope algemene kerkvergadering be- 
treffende die nuwe gesangboek. Dr. 
Dreyer maak ook enkele opmerkings 
oor die gesange self. Ek wil graag langs 
hierdie weg op enkele sake in sy skry- 
we reageer. 


Uit dr. Dreyer se skrywe blyk 'n 
mate van frustrasie oor sekere aspekte 
rondom die nuwe gesangbundel. Ek wil 
dr. Dreyer graag verseker dat daar rede 
is vir sy frustrasie en dat dit baie sterk 
gedeel word deur al die afgevaardigdes 
van die Hervormde kerk op die inter- 
kerklike hersieningskommissie. Daar 
kan verskillende redes voor aangevoer 
word. 


In die eerste plek sal medewerking 
van verskillende kerke in 'n saak soos 
hierdie altyd frustrasie meebring. Elk- 


een van die partye kan net eenvoudig 
nie alles kry soos hy dit wil hê nie. 


In die tweede plek moes die musiek- 
kommissie van die Hervormde kerk 'n 
groot deel van sy werk doen sonder 
afgehandelde, hersiene tekste voor 
hom. Koorsagtige haas van die kant 
van die musiekkommissie van die N.G. 
Kerk het veroorsaak dat die musikale 
werk die literêre en teologiese werk 
aan die teks vêr vooruitgeloop het. Die 
gevolg was die onreformatoriese re- 
sultaat soos die sinodes van albei kerke 
dit voor hulle gehad het: 370 goed- 
gekeurde melodieë met halfvoltooide 
of geen Afrikaanse teks voorhande nie. 


In die derde plek is daar by sowel 
die breë hersieningskommissie van die 
Hervormde kerk as by die Algemene 
Kommissie die uiterste frustrasie om- 
dat die gevoel bestaan dat ons kerk nie 
altyd in alle opsigte sy regmatige by- 
drae tot die werk gemaak kry nie. Hier- 
voor bestaan verskillende redes, waar- 
oor wel later aan die kerk verslag ge- 
doen sal word. 


Afgesien van hierdie frustrasies kan 
die hersieningskommissie nogtans met 
groot vrymoedigheid verklaar dat die 
nuwe bundel 'n enorme verbetering op 
ons ou gesangbundel sal meebring. In- 
dien die kerk bereid is om die. nuwe 
boek 'n billike oorweging te bied, is 
ons oortuig dat dit mettertyd allerweë 
erken sal word. Die voorlopige tekste, 
soos dit in die groen boek wat voor die 
algemene vergadering gedien het staan, 
ondergaan tans 'n grondige, selfs 'n 
radikale hersiening. 


Omdat dr. Dreyer verder twyfel uit- 
spreek oor die sinvolheid van die duur 
vergadering, wil ek graag hier die ver- 
loop van sake wat tot die oproep van 
die vergadering gelei het, skets. 


Gedurende 'n interkerklike musiek- 
kommissie vergadering in Februarie 
1974 in Stellenbosch, het lede van die 
N.G. Kerk se afvaardiging gevra of 
daar enige moontlikheid bestaan dat 
die Hervormde kerk die nuwe bundel 
eerder as April 1976 (die datum dus 
van die gewone algemene vergadering) 
sou kon goedkeur. 


Vir hierdie versoek het die 'N.G. 
broeders, volgens oordeel van die Her- 
vormde afvaardiging, goeie motivering 
verstrek. Omdat die musiekkommissie 
op hierdie stadium voltooing van hul- 
werk genader het, en soos hierbo ver- 
meld, nie goed ingelig was oor die veel 
stadiger vordering van die literêre en 
teologiese werk nie, was die verwag- 
ting op bogenoemde vergadering dat 
al die werk teen Oktober 1974 (met die 
sitting van die N.G. sinode dus) afge- 
handel sou kon wees. As motivering 
van hul versoek het die N.G. broeders 
o.a. aangevoer dat hulle graag 'n her- 
druk van die haleluja boek wil voorkom. 
Daarom sou dit jammer wees as druk- 
werk aan die nuwe gesangboek moes 
wag tot Mei 1976. Dit het vir die 

Hervormde afvaardiging geklink na 'n 
billike versoek en die N.G. broeders is 
aangeraai om die saak aan die Alge- 
mene kommissie voor te lê. 


Myns insiens volkome tereg het die 
Algemene Kommissie beslis dat hy nie 
by magte is om wysiginge aan die 
kerkboek self goed te keur nie, en het 
na sorgvuldige oorweging besluit op 'n 
spesiale algemene vergadering. (Nog 
steeds onder die indruk dat al die werk 
in elk geval teen Maart 1975 afgehan- 
del sou wees.) Eers einde Januarie 
1975 het die Raad vir kerkmusiek ver- 
neem dat slegs 90 gesange se min of 
meer goedgekeurde teks voor die ver- 
gadering sou kon dien. Die Algemene 
Kommissie is in die lig hiervan gevra 
om die wenslikheid van die vergadering 
te heroorweeg. Die kommissie het, 
myns insiens weer volkome tereg, be- 
sluit om nie die vergadering op die laat 
stadium af te stel nie, en dat genoeg 
van die nuwe bundel voor die verga- 
dering sou kon dien om die kerk insae 
te gee in die vordering en gang van 
die werk, kritiek aan te hoor ens. Dit 
het sinvol gelyk om 'n dag se aandag 
aan 'n baie ernstige saak soos hierdie 
te wy. Op 'n gewone vergadering sou 
hoogstens, soos met die psalms in 
1973, 'n uur tyd daarvoor afgestaan 
kon word. Dit is beslis nie net onsinvol 
nie, maar ook uiters onbevredigend. 


Die voorstel van dr. Dreyer oor 'n 
seleksie van 100 gesange lyk vir my 
totaal verkeerd. Waarom moet ons al- 
tyd tevrede wees om met die minste 
moontlike inspanning God te prys? 
God se lof en heerlikheid is tog nie so 
skraal soos ons werk is nie. Waarom 
moet ons net 100 liedere gebruik om 
te loof en te klaag, te bid en te bely, 
as ons met 'n veel groter rykdom van 
liedere dit kan doen? Een van die mo- 
tiverings vir die aanspraak van die 
werk was dan juis dat baie van die 
rubrieke wat in die ou boek so skraal 
was, verryk en uitgebrei moes word! 

Hoogagtend, 

D. J. C. van Wyk. 


Westdene, Johannesburg. 


VERGROTINGS 
in 
LEWENSKLEUR 


van u eie 


KIEKIE OF NEGATIEF 


W.E. CAREY 

Amptelike Berigte 


BEROEPE PREDIKANTE 
Bedank: 


Ds. F. J. Boshoff van Umtali na Wes- 
park. 


Ds. H. J. Bolsenbroek van Bethlehem 
na Primrose-Oos. 


Ds. S. J. Botha van Philadelphia na 
Witpoortjie. 


AANDAG 
PROSTAATKLIERLYERS 


'n Nuwe geneesmiddel vir die 
prostaatklier vinnige verligting en 
langdurig ook vir alle nier en 
blaas kwale en ook vir aambeie. 


Slegs R350 k.m.b. geen k.b.a. 
bestellings. 


TJEK MET KOMMISSIE 10c. 


Regstreeks van Mev. R. Muller, 
Pk. Krugerspos, 
Lydenburg. 


Baie bid dat daar `n end mag 
kom aan die tyd van konflikte en 
angs, wat ons ook nie kan nalaat om 
voor te bid nie, maar ons moet ons- 
self nie bedrieg oor die feit nie, dat 
daar 'n toestand kan kom, wat nog 
meer bedreigend as oorlog sal wees 
naamlik slawerny; om onder `n god- 
lose orde te lewe is erger as om te 
sterwe. 


— Emil Brunner. 





Predikante is moontlik beter toe- 
gerus om met moderne menslike ,,kwa- 
le” van eensaamheid en moedeloos- 
heid te handel as ander professionele 
mense. Eensaamheid is 'n vreeslike 
kwaal” en dit doen mense goed om 
te praat en daar is orals predikante. 
Kerke is steeds die mees moontlike 
plekke vir mense om vriende en ge- 
duldige ore te vind. 


— Die psigiater dr. Menninger. 





DOODSBERIGTE 


FEE 


IN MEMORIAM 


Dit het die almagtige God behaag om 
die siele van hierdie ons tans gestor- 
we broeders en susters, tot Hom te 
neem. Hulle liggame is aan die aarde 
toevertrou in die vaste en sekere hoop 
van die opstanding tot die ewige lewe 
deur ons Here Jesus Christus wat die 
vermederende liggaam aan Sy verheer- 
likte liggaam gelyk sal maak. 


In liefdevolle herinnering dink ons 
terug aan ons ontslape dierbares wat 
ons vooruitgegaan het en nou rus van 
hulle arbeid. Ons mis hulle, maar treur 
nie oor hulle soos die ander wat geen 
hoop het nie. Ons dank God vir wat 
hulle deur sy genade beteken het. 


JOUBERT. Ons dink weer terug aan 
ons diebares wat ons vooruitgegaan 
het, ons moeder en grootmoeder 
Machteld (Annie) 18 Augustus 1951; 
vader en grootvader Sarel 12 Julie 
1953; broers |zak 4 April 1963, Johan- 
nes 14 Oktober 1969 en Niggie Meli- 
sande 17 September 1958. 


Verlangende agterblywendes 
Charlotte Joubert en familie. 


Bel-Air 38, 
Pretoria. 





WYSHEID VAN 'N NEDERLANDSE 
DOMINEE 


,Onlangs nog was ons (die Neder- 
landers) gewoond om oor alles wat in 
die wêreld gebeur, 'n oordeel daarop 
na te hou . .. 


Dit is heilsaam as teoloë ook `n 
keer beskeidener word op wêreldpoli- 
tiek terrein, want die wêreldpolitiek 
is te belangrik dan dat dit aan (Ne- 
derlandse) teoloë sou toevertrou kan 
word ... 


Daar lê nog soveel onverwerkte 
of defekte materiaal op ons eie Ne- 
derlandse erfie dat ons voorlopig 'n 
hele end vooruit kan kom. Die tuintjie 
van buurman Sou ons maar aan Sy 
eienaar kan oorlaat. En in eie tuintjie 
is meer as genoeg om te doen.” 


—Ds. L. H. Kwast oorgeneem 
uit Hervormde Weekblad. 

P. J. Roscam Abbing 


Een Goed Gesprek over zielszorg aan 
mensen met innerlike moeilijkheden, 

Praktisch Theologische Handboekjes, 
Boekencentrum B.V. 's Gravenhage, 
1974. 


Die boek word geskryf ter wille van 
pastors uit alle kerke en ter wille van 
alle Christene wat besig is met die 
pastoraat (huisbesoek). Hierdie boek is 
die resultaat van 'n studiegroep wat 
tien jaar lank te Groningen hulle aan- 
dag aan pastorale probleme wy. 


Elke pastor worstel voortdurend in 
Sy pastoraat met gesinne of individue 
wat afwyk van die normale gedrags- 
patroon. In ,,Een Goed Gesprek” word 
elf ,,probleemgevalle” beskryf. Die 
skrywer gee eers 'n gesprek weer wat 
tussen so 'n lidmaat en 'n pastor ge- 
voer is, daarna word die probleem en 
die gesprek ontleed en ten slotte word 
riglyne gegee hoe die pastorale gesprek 
in so 'n geval behoort te verloop. 


Met die ontvangs van die boek, is 
hoë verwagtings gekoester t.o.v. die 
inhoud. Die algemene verwagting was: 
gesprekke sou opgeteken wees waar 
die pastor vanuit die Skrif met hierdie 
mens in nood, te midde van sy kon- 
krete situasie, in gesprek sou tree. Die 
teendeel gebeur. Gesprekke is opge- 
teken waar daar weinig sprake is van 
die Bybelse inhoud, Jesus Christus, 
die enigste Redder uit sonde en nood, 
se naam word nouliks vermeld. Die 
gesprekke verloop suiwer op die vlak 
van die alledaagse. 


Met die nadere ontleding van die 
gesprekke word 'n klomp materiaal ge- 
gee wat besonder nuttig is vir die psi- 
gologie en die sosiologie maar nie vir 
die teologie nie. Hierdie werkwyse 
word gevolg omdat die skrywer waar- 
skynlik nie oordeel dat die pastoraat 
verkondiging van die evangelie in die 
vorm van 'n gesprek is nie. Pastoraat 
is vir hom 'n gesprek waardeur die 
lidmaat gevoer word tot ,,een conditie 
waaruit hij zelf in vrijheid en verant- 
woordelijkheid bij het licht van het 
Evangelie zijn verdere weg kan kiezen”. 
(BI. 15.) Die Heilige Gees wat alleen 
vanuit die Woord en d.m.v. die Woord 
werk, word op die agtergrond geskuif. 
Die klem val op die mens wat innerlik 
bevry moet word om weer vanuit eie 
verantwoordelikheid sy weg deur die 
lewe te baan. Hierdie bevryding ge- 
skied d.m.v. 'n gesprek waar die klem 
SO op die gesprekstegniek geplaas 
word dat die evangelie uit die ligkring 
verdwyn. Hier word nie weggewys van 
die mens na Hom wat die enigste Be- 
vryder uit sonde en nood is nie. Die 
primêre stoornis in die lewe van die 


LEES! 


mens, nl. sy sonde, word gesien as 
sekondêr van aard. Die primêre nood 
word beskryf as die afwyking van 'n 
bepaalde gedragspatroon wat van wee 
bepaalde faktore ontstaan het. 


Positief lewer die skrywer 'n bydrae 
tot die pastoraat deurdat hy ons leer 
dat alle mense, hoewel hulle baie dinge 
in gemeen het, tog 'n unieke mens is. 
Die uniekheid van elke lidmaat bring 
mee dat die pastoraat nie sonder meer 
t.o.v. elke lidmaat in presies dieselfde 
vorm kon verloop nie. Die uniekheid 
van elke mens word egter so beklem- 
toon deur die skrywer dat die gemeen- 
skaplike wat bestaan nl. dat alle mense 
verlore sondaars is, wat alleen deur 
Jesus Christus gered kan word, vergeet 
word. Die vashou aan lg. stelling gee 
aan elke pastorale gesprek basies die- 
selfde inhoud, miskien net telkens 'n 
ander ,,stuk'” van die evangelie wat ter 
sprake kom. Dit bewaar elke pastor 
om nie te verval in die sosiologie en 
die psigologie nie. Die inhoud bly die- 
selfde nl. die waarheid van die Skrif, 
net die vorm verskil. Positief leer die 
skrywer ons dat die pastorale gesprek 
eers sinvol kan verloop as die pastor 
tyd het vir die lidmaat. 

M. J. Beukes 
EE EE 
Tot siens Cupido 
deur Cornelia Kruger. 
Voortrekker-boekklub, 

Johannesburg. 

Dis 'n boek om van te geniet. Dit is 
nie soos baie week romans nie, maar 
pittig en verfrissend weergegee met 'n 
skoon verhaal. 

Die kort inleiding oor Cupido is amu- 
sant. 


Posbus 4892, 


E.H.D. 
* OR X 


Swart Doppers 

deur dr. A. G. Schutte. 

N.G. Kerkboekhandel Pretoria, 1974, 
200 p.p. 

Prys R3,50. 


Hierdie boek is 'n volkekundige ver- 
handeling van dr. Schutte. 'n Voor- 
woord en Slotwoord is geskryf deur 
dr. J. A. Schutte, en verder is daar 7 
hoofstukke waarin aandag gegee word 
aan die Gereformeerde Kerk Meadow- 
lands. Die outeur gee aandag o.a. aan 
die stadsmilieu, dogma, en stamtradi- 
sie, die rol van magie en die slothoof- 
stuk handel oor die betekenis van 
kerklidmaatskap. 

Die werk is in menige opsigte van 
insiggewende aard. Hier vind ons 'n 
ontleding van die swartman, reeds die 
tweede en derde geslag van diegene 
wat hulle in die stad bevind, en hulle 
lewe binne en buite die kerk. Wat van 

belang is, is die greep wat eksterne 
faktore soos magie en bygeloof nog 
het op hierdie mense wat formeel lid- 
maat is van die Christelike kerk. 


Ek beskou dit as noodsaaklik dat 
elke lidmaat van ons kerk wat op een 
of ander wyse verbonde is aan of ge- 
moeid is met die Kersteningswerk, van 
die werk sal kennis neem. Natuurlik het 
dit betrekking op die Gereformeerde 
Kerk en hul beskouings, maar daar is 
soveel van waarde in opgeneem dat 
ons die boek nie ongelees kan laat nie. 
Veeleerder wil ek die positiewe be- 
nadruk en die aspekte wat dalk be- 
vraagteken kan word daar laat. Die 
waarde wat die Swartmense aan die 
kerkgebou as sulks heg, spreek duidelik 
as sekere gegewens nagegaan word. 
So toon die outeur aan dat 41% van 
die lidmate se huise binne 'n straal van 
500 meter van die kerkgebou af staan. 
Die herhaalde versoek om hulp vir die 
oprigting van 'n kerkgebou word vir 
ons duideliker! 


Hoofstuk II! beskou ek as van groot 
belang in die hele problematiese van 
die verstedelikte Swartman. Die gege- 
wens daarin sal dalk bevraagteken kan 
word, maar feit is dat die ontleding 
aantoon dat die verstedelikte Swart- 
man nie meer tuis voel op die platte- 
land nie (p. 45). Hiermee saam moet 
ook die houding teenoor die tradisio- 
nele hoofmanne gesien word p. 41, en 
teenoor dit waar die feit dat 82% van 
diegene wat ondervra is, gereeld be- 
soek aflê by die platteland. Die pro- 
bleem tuisland en verstedelikte swarte 
lê nog in die kookpot! 


Op bl. 85 (vgl. ook bl. 104 v.v.) 
word gegewens verstrek van die by- 
woning van 'n nagmaal, 19 mans teen- 
oor 50 vrouens. Dit lyk my 'n algemene 
tendens te wees dat daar beter onder- 
steuning kom van die vrouelidmate as 
var die mans, want ek het ook al die 
gegewens gekry van die Bantoe Her- 
vormde Kerk. Vooroueraanbidding sal 
nie so maklik wyk nie. In hierdie ge- 
meente blyk dit dat 45% nog offers 
aan hulle gebring het (bl. 131) en dit 
word ook nie as sonde beskou nie. 
Towery en die verwante praktyke is 
nog aanvaarde elemente (p. 160) nie- 
teenstaande die Christelike geloof. 


As daar enigsins insig verkry wil 
word van die gemeentelike lewe en 
verskillende opvattings onder die 
Swartmense, lewer die boekie 'n groot 
bydrae. Ek wil dit graag aanbeveel dat 
die werk gelees sal word. 


D.J.B. 





Gemoedsrus plus rente. 


Veiligheid is die arondslag vir gesonde banksake. 





6 maande kennisgewing . . . . . . . .  875%pj. 
Dis beleid by Volkskas —die ware bate wat elke belegging Onmiddellik opvraaabaar BP. 
by Volkskas rugsteun. In 'n wêreld van voortdurende Spesiale Spaarrekening: 
verandering bly sekere waardes onwrikbaar konstant en Onmiddellik opvraagbaar  . . . . . BP]. 
geldend. Soos kundigheid, veiligheid, vertroue en diens. Spaattekenitig: . . MT EE. 3 57 p.j. 
Met wydvertakte professionele dienste vir belegaings 


en valutatransaksies, bou Volkskas koersvas op 'n basis 
van veiligheid, diens en verdienste. 
Vastetermynbeleaginas: 





Ukan reken op die bank van u lewe 
24 maande vaste deposito's  . . . . .. 1O7 p.j. BAAS 
12 tot 23 maande vaste deposito's . . .. 9 57P.j. Ca 
Kennisaewinadeposito's: Ve. 
12 maande kennisgewing . . . . . .. 9 5%p.j. 2 





(Geregistreerde Handelsbank) 





33 takkantore: 
Beaufort-Wes 





Bethlehem 
Bloemfontein 
Brits 









5 vakansie- 
oorde: 
Buffelspoort 
Naboomspruit 
Hibberdene 
Goudini 


Virginia-park 


KMP 0049 


Wie rek di 
landkaart? 


Durban 


Ermelo 















Germiston 
Johannesburg 
Kaapstad 
Kemptonpark 


7 toetssentrums 





en paneeiklopwerke: 





f Pretoria 
Krugersdorp 
Bloemfontein 
Kaapstad 
Windhoek 
Pinetown 


Volksrust 


500 geaffilieerde 
hotelle 

en 

400 geaffilieerde 
motorhawens 


met insleepdiens 







edele 


TOERKLUB 
TOURING CLUB 





Oos-Londen 
Paarl 


Kimberley 
Klerksdorp 



























Kroonstad Parow 
Krugersdorp Pietermaritzburg 
Lichtenburg Pietersburg 
Nelspruit Port Elizabeth 


j 


' 


/) 


) 
vi 





Rondalia Bank: 
Pretoria Pretoria 


Johannesburg Bloemfontein 


Kaapstad Klerksdorp 
Port Elizabeth Johannesburg 
Durban Kaapstad (Ook by alle 


Bloemfontein 


) Rondalia gee nuwe perspektiewe aan 
die landkaart met ons familiedienste 
wat totelke verste hoekie van die land strek. 
Meer as 30 besparingsdienste wat 
insleepdiens, toetssentrums, tegniese-en 
regsadvies, afslagvakansies, vakansie-oorde. 
motelle, hotelle, buitelandse 
en plaaslike reisbesprekings, finansiering 
en versekering insluit. 
Binne een jaar het ons bates met 
R11 miljoen gegroei. 
Rondalia en sy mense word 
deur R64 miljoen versorg. 


Vereeniging S 
é 
AE 7 IS 


Rontoer-reisagentskap: 


takkantore beskikbaar) 










Potchefstroom Vredendal 
Vryheid 
Welkom 
Windhoe 


so Worcester 








Pretoria 
Springs 
Upington 
Vanderbijlpark 


















6 Andrew Motelle: 


Ladysmith 





Estcourt 






Van Reenen 
Volksrust 

Fort Mistake 
(tussen Ladysmith 
en Newcastle) 


Phalaborwa 


Die drukkery: 
Durban 


] 
Ons groei saam met die landkaart. fOpndalia Groep 


Gedruk deur die Ned Herv Weeshuispers 

